
Simon Waslander: 
SVB lo ta bashi pa 2032 


Den un pais moderno, un 
sistema solido di pensioen 
ta un di e derechonan mas 
cardinal den un sociedad, 
pa proteha tambe esnan di 
menos recurso y e grupo 
aki tambe di un futuro hu- 
mano. Na e momentonan 
aki na Aruba caba ta tende 
storianan dramatico di 
pensionadonan cu mester 
sigui traha pasobra nan 
simplemente no por biba 
riba e pensioen di SVB. 


Esaki riba su mes caba ta algo 
profundamente lamentabel. 
Pa haci esaki pio y riba nivel 
di un tragedia di Opera, por 
conclui cu Pensioen Fonds 
sociaal di SVB lo ta failliet pa 
aña 2032. 


E declaracion aki ta basa riba 
SVb su mesun Jaarverslag 
2020 pagina 24. 
Ademas riba pagina 25 tin e 
siguiente skirbi: “Dat de Ou- 
derenFonds onder de huidige 
omstandigheden niet lang 
houdbaar zal blijven.” 


Na ningun momento mi per- 
sona a bisa cu e fonds ta den 
acute nood di un perspectiva 
di liquiditeit inmediato. 


Un Desaster Gigantesco 
E autor ta basa esaki riba 
combersacionnan 
anonimo 
cu ex-ehecutivonan di Banco 
Central di Aruba y simple- 
mente usando e reporta- 
henan di SVB mes. 


Imagina bo: 
Bo ta un trahador honesto, 
sin otro moda di pensioen 
priva. 
Bo a soda tur dia y traha duro. 
Bo a paga bo premie hones- 
tamente. 
Sperando na fin di yega bo 
edad di pensioen cu final- 
mente por wak algo back di 
esaki. 


Awo imagina cu bo lo haya 
un carta bisando. 
“Sorry e placa no t’ey.” 


Data di SVB Jaarverslag 2020: 
Esaki no ta cualke fantasia. 
Usando e jaarverslag mas re- 
ciente di SVB mes cual ta di 
2020. 
https://www.svbaruba.org/ 
organisatie/jaarrekening- 
svb/?lang=nl 


Ya caba ta un problema pro- 
fundo cu no tin jaarverslag 
mas recien. 


Ta invita pueblo di Aruba y 
vooral expertonan economi- 
co pa studia e documentonan 
aki y pa puntra preguntanan 
hopi critico over e hecho cu 
den nan mesun jaarverslag, 
SVB su mes ta admiti cu sin 
medidanan extremo manera 
stipula den e landspakket, 
e fondo lo ta bashi bashi pa 
2032. 


Esaki tambe no ta tuma den 
cuenta cu por bin periodonan 
dificil economico riba nivel 
global, cual e autor a skirbi 
hopi over di esaki den pasa- 
do. Tambe e situacion di sa- 
lubridad simplemente malo 
di Aruba su populacion, cual 
mester tuma na cuenta. 


Unda e Check & Balances a 
Keda? 
Den un pais democratico ta 
suppose di tin varios “Checks 
& Balances” 
Na prome nivel e consehero- 
nan di un Ministro. 
Despues e colega Ministro- 
nan den un coalicion por 
spreek aan e Minister con- 
cerni. 
Si esaki tampoco no pasa tin 
Parlamento y principalmente 
oposicion, cu tin como tarea 


pa pone pueblo na haltura di 
e tragedia aki. 
En fin si tur esaki faya lo tin 
otro institutonan cu mester 
grijp in. 


Te cu e autor aki sa, y na miho 
di su mesun conocemento ta 
papia relativamente hopi tiki 
over e topico aki, bezig ta 
wak e dimension severo di e 
problema aki. 


Kibra Cultura di Miedo 
Los di e articulo singular 
aki, e autor ta sinti cu mes- 
ter kibra e cultura di miedo 
na Aruba. Porta tin hende cu 
kier alerta pueblo of instanci- 
anan concerni over varios cos 
pero simplemente no ta haci 
esey paso lo wordo difama, lo 
wordo boicotia y eventual- 
mente castiga. Simplemente 


pa un opinion honesto cu 
ademas ta basa riba data con- 
creto. 


E autor ta spera cu e no lo 
mester sufri cualke forma di 
castigo pa atende pueblo na 
esaki. 


Tambe por wel di ta cu mi 
conclusionnan no ta klop, y 
ta invita un dialogo riba un 
nivel halto y adecua sin ataca 
persona individual pa papia 
over e tampoco aki. Ta spera 
en berdad pa pueblo di Aruba 
en general cu mi opinion ta 
fout. 


E autor tambe kier indica 
publicamente cu e no ta pla- 
nia di drenta of lanta un par- 
tido politico. 


LOCAL A3 


Diabierna 10 november 2023 
Hues a aproba 30 testigo di lista di Otmar Oduber pa caso Flamingo 
El a pidi pa scucha parlamentario Marisol Lopez-Tromp como testigo 


Ayera mainta hues a indi- 
ca cu e ta aproba mayoria 
di e testigonan riba e lista 
di Sr. Otmar Oduber pa 
wordo scucha den e caso 
Caso Flamingo. E lista di 
testigonan aki ta inclui 
parlamentario y lider di 
fraccion MAS den Par- 
lamento, Mariosl Lopez- 
Tormp. 


Saliendo for di corte abogado 
di Oduber, Vito Carlo, a ex- 
presa cu e ta sorprendi, con- 
tento y satisfecho cu e deci- 
sion di hues pa aproba mayo- 
ria di e testigonan cu e y su 
cliente a presenta pa declara 
den e caso Flamingo. 


“Mi ta convenci cu e hues a 
studia e dossier di comienso 
te final pasobra e testigonan 
cu el a bay di acuerdo cune ta 
mustra cu e dudanan cu nos a 
trece dilanti den e investiga- 
cion, mester wordo investiga. 
Segun mi nos a pidi 35 of ta 
36 testigo pa testigua, y hues 
a duna OK pa 30 y hues mes 
a pidi un testigo extra cu nos 
no tabatin den nos lista,” e 
abogado a indica. 


Sr. Carlo a remarca cu a pesar 
cu nan no a keda cla cu full 
e dossier, e ta convenci cu e 
preparacion cu su mes hunto 
cu su cliente a haci a saca su 
fruto y asina hues a wak e im- 
portancia pa scucha e testigo- 
nan, no solamente pa “mustra 
e inocencia di Otmar”, pero 
tambe pa nan demostra cu e 
proceso aki for di prome dia 
no tabata corecto. 


“Tabatin hopi fout cu a wordo 
haci y e pregunta ta si e fout- 
nan a wordo haci a proposito 
of no, pero e hues aki ta mus- 
tra, door di aproba 30 di nos 
35 of 36 testigonan mas un, 
cu e ta wak cu algo no ta klop 
y Otmar tin e derecho di de- 
fende su mes,” el a resalta. 


El a splica cu hues a pone 
‘voor onbepaalde tijd’, pa 


duna e hues comisario espa- 
cio pa realisa su investigacion. 
El a agrega tambe cu si caba 
cu e 31 testigonan aki y nan 
wak e necesidad pa scucha 
mas testigo, hues a bisa bisa 
cu por haci e peticion na 
hues comisario y si ta necesa- 
rio hues por acerca corte pa 
wak si tin necesidad pa scu- 
cha mas testigo. 


“Mi ta kere cu esaki, den tur 
e slanan, esaki ta un victoria. 
No ta e victoria final, paso- 
bra awo e trabao a cuminsa 
y e caso aki no ta bay wordo 
bringa den corte, pero e ta 
wordo bringa durante intero- 
gacion di e testigonan pa nan 
mustra cu Ministerio Publico 
y e tema di investigacion ta 
full robes,” el a señala. 


Di su banda, Oduber a resalta 
cu e ta contento cu e decision 
di hues pasobra “loke ta tu- 
mando luga cu nos Ministe- 
rio Publico no ta bon, no ta 
corecto y no ta imparcial.” 


El a indica cu dialuna Min- 
isterio Publico no kier a laga 
scucha ningun hende y a ne- 
nga tur e testigonan riba e 
lista, pero finalmente hues a 
aproba 30, mas un cu e hues 
mes a pidi pa scucha un tes- 
tigo den e caso aki, di e 35 of 
36 testigonan cu el a presenta 


E testigo cu hues mes a indica 
cu e kier scucha ta parlamen- 
tario y lider di Fraccion MAS, 
Sra. Marisol Lopez-Tromp. 


Minister Ursell Arends: 
Importancia di integridad personal y e impacto ariba e sistema colectivo 
den nos sociedad 


Comunidad a keda sa- 
cudi un biaha mas reci- 
entemente na momento 
cu Ministerio Publico a 
anuncia cu a yega na un 
acuerdo cu un persona 
acusa di ta un ‘ambten- 
aar spirito’ den gobierno. 
Esaki a pone enfoke riba 
e tema di integridad y 
corupcion den aparato 
publico di Aruba, y como 
minister 
di 
Integridad, 
Ursell Arends tambe a 
pronuncia su mes riba e 
asunto. 


“Contrario na e pensamento 
cu por tin, integridad no ta 
un virtud solamente reserva 
pa Gobierno of structuranan 
administrativo,” Arends a ex- 
presa den un comunicado di 
prensa. “Integridad ta extende 
su influencia riba cada hende 
individualmente, mehorando 
nan bida y contribuyendo na 
e nivel di integridad di un so- 
ciedad.” Minister Arends ta 
enfatisa cu e forsa di cualkier 
sociedad ta depende ariba e 
accionnan di su hendenan. 


Un corelacion crucial cu 


e Minister ta adresa ta e 
relacion entre integridad y 
corupcion. Den discursonan 
publico, hopi biaha ta papia 
di corupcion politico, unda 
ta reduci e confiansa den e 
aparato gubernamental y po- 
litica na Aruba en general. 
Minister Arends ta boga pa 
reenforsa e medidanan anti- 
coruptivo na tur nivel pa res- 
taura confiansa den Aruba su 
institutonan. 
Un di e ehempelnan unda 
mester reenforsa medidanan 
ta e uzo prevalente di con- 
tratonan DVO/OVO pa en- 
tidadnan di Gobierno pa haci 
acuerdo pa pagonan regular 
como compensacion pa ser- 
vicio y trabao. E contratonan 
aki, originalmente a wordo 
diseña pa adkeri servicionan 
specifico den termino defini. 
E contratonan aki den trans- 
curso di tempo a bira manera 
un substitucion di un acu- 
erdo di empleo riba termino 
cortico y mediano. E diferen- 
cia entre un DVO y contract 
di trabao ta cu DVO no tin el- 
ementonan contratual mane- 
ra trabaonan defini, maneho 


di recursonan, termino di 
trabao of criterionan pa eval- 
uacion di prestacion. 


Debi na ausencia di mecanis- 
mo di control y criterionan 
obhetivo pa evalua conteni- 
do, calidad y otro factornan, 
autoridadnan di Gobierno 
no por midi efectivamente e 
prestacion di e proveedo di 
servicio, pone nan respon- 
sabel ni exigi cumplimento. 
Esaki ta crea un obligacion 


unilateral for di parti di Go- 
bierno cu ta rekeri asignacion 
di fondonan publico sin con- 
sideracion ariba e calidad di 
contribucionnan. 


Pa sigura e uso responsabel di 
fondonan publico, Minister 
Arends a presenta richtlijnen 
pa regula y preveni mal uso 
di e tipo di contratonan aki. E 
‘Richtlijnen voor het aangaan 
van overeenkomsten van op- 
dracht’ a wordo aproba den 


ministerraad desde 4 di no- 
vember 2022 y ta valido pa tur 
ministerio. Minister Arends a 
pone nan ter inzage den Par- 
lamento durante tratamento 
di Presupuesto 2023 na No- 
vember aña pasa. 


Ora ta trata di un contrato 
coruptivo tin dos partido en- 
volvi, e dunado di contrato y 
e tumado di contrato. Pues 
ta subraya cu de facto integ- 
ridad ta un responsabilidad 
tanto colectivo como indi- 
vidual, na unda no tin ley of 
regulacion, cada persona tin 
e responsabilidad pa consulta 
cu su mesun compas moral y 
dicidi si loke e ta haciendo ta 
algo corecto, integro of no. 


Pa resumi, Ministerio di In- 
tegridad ta comprometi pa 
promove integridad den e 
aparato 
gubernamental 
y 
su influencia directo riba e 
sistema colectivo. Pa aborda 
e relacion entre integridad 
y corupcion, Ministerio ta 
tuma como meta pa mehora 
e nivel di integridad den nos 
comunidad y proteha recur- 
sonan publico. 

A4 

Segun VRA, 
BER no ta tumando formulario di dokter di cas cu no ta traha cu AZV pa 
haci examen 


Manera ta conoci na dife- 
rente ocasion Sr. Thomas 
Ruiz di Vereniging Ri- 
jscholen Aruba (VRA) ta 
trece pa dilanti e dife- 
rente problemanan rela- 
cion cu trafico na Aruba. 
Den e caso aki, el a trece 
pa dilanti un problem- 
atica nobo cu un persona 
a trece na su atencion 
pa loke ta Bureau Exa- 
men 
Rijbewijs 
(BER). 
Ruiz a remarca cu no ta un 
secreto cu tin hopi problema 
cu BER ariba diferente topico 
y pa motibo di esaki varios 
biaha caba VRA a expresa cu 
nan a kita e sosten cu nan tin 
pa e examen actual cu for di 
nan punto di bista no ta in- 
tegro y no ta confiabel mas. 


El a splica cu nan a ricibi in- 
formacion e siman aki cu tin 
un problema cu e formu- 
lario di dokter cu e candida- 
tonan di e examen di trafico 
mester yena prome cu nan 
bay pasa e parti di e examen 
di practica pa bay core auto. 


Manera ta conoci prome cu 
examen practico aki mester 
bay dokter di cas pa haci un 
chekeo medico y dependi- 
endo di e dokter e ta costa un 
suma di entre 60 cu 75 flo- 
rin. Ruiz a indica cu segun 
informacion cu nan a ricibi 
for di un persona cu ta can- 
didato pa pasa e examen, ta 
cu el a bay su dokter di cas, 
den e caso aki tabata Dr. Ber- 
mudez, cu ta un dokter cu tin 
hopi aña trahando na Aruba y 
cu a bay cu pensioen pero ta 
practicando ainda su funcion. 


El a sigui splica cu a resulta cu 
ora e persona aki a bay pa haci 
su examen y a hiba e papel cu 
e firma di dokter Bermudez, 
un personal di Bureau Exa- 
men Rijbewijs a bisa cu e no 
ta aceptable pasobra e no ta 
un dokter cu ta traha cu AZV. 


“Mi ta cuestiona ariba ki base 
e persona aki ta basa su mes, 
a base di cual beleid y mane- 
ra semper nan ta bisa algo, 
pero nan no ta bisa a base 
di kico e ta, manera cos cu 
ta dictadura tin,” el a indica. 


Ruiz a splica cu el a tuma 
contacto cu un amiga di dje 
cu ta dokter, dermatologo, pa 
puntra con e procedura aki ta 
y si un dokter mester ta afilia 
na AZV pa por practica e pro- 
fesion di dokter na Aruba. 


E dokter a splica Ruiz cu esaki 
no ta caso pasobra AZV ta un 
seguro. El a indica cu e rekisi- 
to importante ta, cu aunke un 
dokter ta cu pensioen, e mes- 
ter ta registra den AruBIG y 
e firma di dokter mester ta 
registra nacional y interna- 
cional y asina e dokter por 
practica su profesion te ora 
cu e salud no ta permitie mas. 


“Mi no ta compronde di- 
con BER ta traha asina y 
nan ta traha a lo loco, nan 
ta perhudica hende pasobra 
aworaki e persona aki tin cu 
bay otro dokter, bolbe paga 
e suma y bin back y spera 
cu esaki si BER ta tuma, 
no ta husto,” el a subraya. 
Ruiz a agrega cu tambe nan a 


haya hopi critica e siman aki 
tocante e preguntanan cu nan 
ta haci den examen cu ta mal 
formula. El a resalta cu nan 
expertonan di trafico ta di 
acuerdo cu e preguntanan ta 
mal formula y ademas di esa- 
ki, el a señala, cu nan ta haya 
potret di e examen, locual 
en realidad no mag pero e 
ta pasa toch y door di esey 
nan ta bisa tambe cu e exa- 
men ta keda sin integridad. 


El a indica cu hopi ta expresa 
cu e examen ta un fraude, 
pero ora puntra e hende- 
nan pa haci aangifte, nan no 
kier pasobra nan tin miedo 
di represalia. El a menciona 
tambe cu nan tin un email 
na unda e directora di Di- 


rectie Onderwijs ta bisa cu 
nan nunca a duna nan apoyo, 
locual ta nifica cu BER no tin 
e experto den e cuater idio- 
manan pa traduci y formula e 
preguntanan manera debe ser. 


Adicionalmente 
el 
a 
se- 
ñala cu nan ta na altura cu 
e bureau no tin specialista 
di trafico cu ta duna nan 
apoyo 
manera 
debe 
ser. 


“E cos ki ta birando un dicta- 
dura y locual cu ta pio ta cu 
nos di VRA ta purba di trece 
esaki dilanti cerca instan- 
cianan concerni, pero nan 
no kier sinta papia na mesa 
cu nos pa yega na un solu- 
cion. Nos ta haya ta jammer 
pasobra e ta perhudicando 


tur hende,” Ruiz a enfatisa. 


El a menciona cu na Hulanda 
un scandal grandi a sali na 
cla cu un curso pa saca ri- 
jbewijs na unda tur hende 
tabata slaag pasobra nan ta- 
batin examen den nan man y 
p’esey tambe nan a investiga. 


El a subraya e cos nan ki ta 
pasa no na Hulanda so, pero 
e por ta pasando aki na Aruba 
tambe. “Si no tuma e situa- 
cion na serio y haci inves- 
tigacion pa salvaguardia in- 
tegridad y calidad di examen, 
nos ta keda produci hende 
cu rijbewijs y bo ta keda 
wak e resultado den e acci- 
dentenan anual,” el a señala. 


Ruiz a indica cu VRA ta 
purba di tur manera di in- 
forma e usuarionan tocante 
e leynan nobo cu a sali, e 
procedura etc., pero esey no 
ta suficiente. El a resalta cu 
e departamento concerni, 
mester “cuminsa lanta for di 
soño y haci algo cu e cos ki 
pasobra e cos ki no por mas.” 


Por ultimo el a trece pa di- 
lanti cu e departamento aki 
mester sali di KPA y bira un 
departamento 
independi- 
ente. Na mesun momento el 
a resalta cu si ta bay cambia 
e departamento y pone in- 
dependiente, pero e ta bay 
cu e mesun personal of e 
mesun sistema, e ora no ta 
bale la pena independis’e. 


“Nos ta wardando riba con- 
testa ainda. Nos no tin un 
bon noticia tocante e exa- 
men rijbewijs. Nos ta spera 
cu algo lo cambia y cu algo 
lo drecha y cu nos lo haya 
oido pa trece e cambion- 
an necesario,” el a finalisa. 

Prinses Beatrix di bishita na Aruba 


Ayera a tuma luga e 
prome dia di bishita di 
Prinses Beatrix na Aruba. 
Prinses Beatrix ta bishi- 
tando Aruba riba invita- 
cion di Dutch Caribbean 
Nature Alliance (DCNA) 
y DCNA tambe lo ta com- 
pañando Prinses den su 
bishita na e otro islanan 
den Caribe. 


E motibo di e bishita ta e 
congreso di DCNA tocante 
solucionnan 
amigable 
pa 
naturalesa pa restaura e eco- 
sistemanan den islanan di 
Caribe Hulandes y Prinses 
Beatriz ta patron di DCNA. 


Prinses Beatrix a cuminsa 
su bishita na Corsou dia 7 
di november. Ayera durante 
e prome dia di su bishita, 
parti mainta Prinses Beatrix 
a bishita Neptali Henriquez 
Park, esaki riba su propio 
iniciativa y a bishita Funda- 
cion Telefon pa Hubentud. 
Merdia e Prinses a sinta cu 
Gobernador di Aruba pa asi- 
na disfruta di un almuerzo. 


Parti atardi, Prinses Beatrix a 
bishita Rooi Taki como tam- 
be Spaans Lagoen na unda 
directiva di Fundacion Parke 
Nacional Arikok (FPNA) a 
duna e Prinses un recorido di 
e sitio di e proyecto di con- 
servacion. E meta di e bishita 
ta pa mustra e proyecto- y 
programanan di conserva- 
cion cu ta wordo ehecuta na 
Aruba pa proteha, preserva 
y restaura ecosistemanan y 
biodiversidad na Aruba y pa 
cultiva un comprension mas 
profundo 
di 
solucionnan 
basa riba naturalesa. 


Awe Prinses Beatrix ta bay 
haci un bishita na Parke Na- 
cional Arikok. FPNA a inicia 
un proyecto akinan pa rein- 
troduci un especie di parha 
cu a bira extinto na e isla 
back den naturalesa. E parha 
aki tin un distribucion limi- 
ta, haciendo su reintroduc- 
cion na Aruba specialmente 
significante. E Prinses ta bay 
presencia un presentacion 
riba e programa aki di preser- 
vacion di biodiversidad y ta 
bay observa e parhanan na e 
sitio. 


Atardi Prinses Beatrix lo ta 
atendiendo e Symposium di 
DCNA cu ta enfoca ariba 
solucionnan basa riba natu- 
ralesa. E symposium aki ta 
tuma luga na Universidad di 
Aruba 


LOCAL 
A6 


Diabierna 10 november 2023 
Ciudadanonan di Santa Cruz a responde 
den grandi na curso di Finanzas den mi 
Hogar 


Riba 7 di november un 
total di 75 ciudadano a 
inicia nan participacion 
na e curso Finanzas den 
mi Hogar den districto di 
Santa Cruz. Districto di 
Santa Cruz ta e ultimo 
districto pa ricibi e curso 
Finanzas den mi Hogar. 


Durante transcurso di e aña 
Finanzas den mi Hogar a 
bishita tur e diferente dis- 
trictonan na Aruba. E curso 
na Santa Cruz lo clausura un 
aña sumamente exitoso di 
educacion financiero. 


Ta importante pa nos ta con- 
sciente riba nos entrada y 
gasto y con esaki ta afecta 
nos stabilidad y metanan fi- 
nanciero. E curso ta enfoca 
pa nos bira critico riba nos 
decisionnan 
financiero 
y 
tambe riba nos actitud cu por 
afecta sin cu nos sa, e cartera. 
Un consumidor consciente 
y critico ta e fundeshi di un 
economia inclusivo y du- 
radero. E habilidad di un per- 
sona pa maneha su entrada y 
gastonan ta un habilidad nec- 
esario, cu ta yuda evita prob- 
lemanan financiero manera 
debe (of gastonan) innecesa- 


rio. 
Finansas den mi Hogar a 
wordo organisa y financia 
door di Ministerio di Asun- 
tonan Economico y desaroya 
y presenta door di Fundacion 
Plan di Bida. A zorg pa por 
trece esaki mas cerca posibel 
na ciudadanonan interesa, y 
a haci esaki completamente 
gratis pa asina elimina cual- 
kier barera of incertidumbre 
di participacion. 


“Ta importante pa haci’e facil 
pa nos ciudadanonan por 
yega y participa na e curso 
di Finansas den mi Hogar. 
P’esey e meta tabata pa of- 
rece e curso Finanzas den mi 
Hogar gratis y den tur dis- 
tricto, mas cerca di nos ciu- 
dadanonan”, segun minister 
Geoffrey Wever. 


Den e aña binidero lo sigui 
enfoca riba diferente tem- 
anan di educacion financiero, 
continuando cu maneho di 
eleva e conocemento di nos 
ciudadanonan 
den 
aspec- 
tonan comercial y financiero. 
Minister Geoffrey Wever ta 
gradici Sra. Paloma Osorio di 
fundacion Plan di Bida pa su 
esfuersonan durante aña. 


Segun Gobierno, 
Corte Comun di Husticia de facto a bay sinta 
riba stoel di legislador 


Awe 10 di november ta bay 
tuma lugar e tratamento di e 
cassatie na “Hoge Raad”, cu 
pais Aruba a entama contra 
e veredicto di corte comun 
di husticia di Aruba, Corsou, 
Sint Maarten, y Boneiro, Sint 
Eustatius y Saba, di 6 di De- 
cember 2022. Den e veredicto 
ey, Corte Comun di Husticia 
a establece cu den e legisla- 
cion di Aruba, matrimonio 
ta reserva pa personanan di e 
sexo opuesto. 


Segun CorteComun di Husti- 
cia, di un banda, hurisprudencia 
di Corte Europeo di Derecho 
Humano (EHRM) ta establece 
cu esaki no ta un violacion di 
e tratado Europeo di derecho 
humano (EVRM). Pero di otro 
banda, cu esaki ta empugna cu 
e prohibicion di discriminacion 
den nos constitucion di Aruba. 
Y a base di e ultimo aki, Corte 
Comun di Husticia ta yega na e 
formulacion di e legislacion na 
Aruba, cu matrimonio no por 
wordo reserva solamente pa per- 
sona di sexo opuesto sino mes- 
ter ta permiti tambe pa persona 
di mesun sexo. 


Gobierno di Aruba ta di opinion 


cu e veredicto aki no ta alinea cu 
e principionan constitucional 
di separacion di poder, pasobra 
Corte Comun di Husticia de 
facto a bay sinta riba e stoel di e 
legislador (wetgever). E decision 
pa habri matrimonio pa persona 
di mesun sexo ta un decision cu 
mester wordo tuma door di e 
legislador di Aruba, pues Gobi- 
erno y Parlamento hunto. 


Gobierno di Aruba ta di opin- 
ion cu e hecho cu hues a aplica 
e prohibicion di discriminacion 
di nos Constitucion no por bay 
asina leu cu e hues mes por di- 
cidi con cierto partinan den nos 
Codigo Civil mester wordo 
duna contenido y wordo aplica. 


Ademas, Gobierno di Aruba ta 
di opinion cu e paso di Corte 


Comun di Husticia pa mete den 
e legislacion di Aruba a wordo 
subestima, si pensa cu ta sola- 
mente algun aspecto di e Codi- 
go Civil mester wordo coregi. 
Pasobra si habri matrimonio pa 
persona di mesun sexo, esaki lo 
exigi hopi mas adaptacion den 
legislacion, caminda no sola- 
mente e articulonan cu Corte 
Comun di Husticia ta menciona 
di Codigo Civil, sino otro parti- 
nan di Codigo Civil y diferente 
otro ley y areglonan mester 
wordo adapta. Sin un base legal, 
e cambionan aki no ta posibel. 


E caso lo wordo trata awe diabi- 
erna pa 8.30 am orario di Aruba 
y lo wordo transmiti ‘live’, via 
website di Hoge Raad der Ned- 
erlanden. 

Minister Dangui Oduber: 
A digitalisa henter sector di cuido medico na Aruba 


Diamars atardi Minister 
di Turismo y Salud Pu- 
blico, sr. Dangui Oduber 
conhuntamente cu e Di- 
rector di nos planta nacio- 
nal Setar N.V., sr. Roland 
Croes, y Director di Se- 
guro Social di Aruba AZV, 
sr. Edwin Jacobs, a hiba al- 
gun palabra y tambe cele- 
bra un momento historico 
pa cuido medico na Aru- 
ba. Den cuadro di mehora 
calidad y servicio di cuido, 
un acuerdo a keda firma 
den un forma di “part- 
nership” entre Ministerio 
di Salud Publico, Setar y 
AZV pa asina digitalisa 
henter sector di cuido ha- 
ciendo uzo di tecnologia y 
innovacion. 
E aplicacion di fase 1 pa “Aru- 
ba Health App” ta pa sigui 
facilita servicionan den cuido 


medico y lo sigui desaroya e 
aplicacion aki den un manera 
mas eficiente, transparente y 
accesibel pa tur aseguradonan 
pa por haci uso di e sistema 
digital. E sistema lo tin apli- 
cacion pa traha afspraak via e 
app MiDokterDiCas, tambe 
por ricibi receta prescribi via 
MiRemedi y alaves ta haya tur 


resultado di testnan di dokter 
di cas via MiLaboratorio. 
Segun e mandatario esaki ta 
un “era nobo” pa asina digi- 
talisa henter e sector di cuido 
medico, cu resultado pa sigui 
mehora tur e servicionan y e 
calidad di cuido pa tur dokter 
di cas por traha na un manera 


mas eficiente, transparente 
y mas rapido y asina tambe 
e comunidad por ta mas in- 
forma y sinti nan mes den 
control di nan salud y calidad 
di bida. 
E impacto di e innovacion y 
technologia aki ta mantene e 
demanda pa sigui inverti den 
sector di cuido. Mandatario 
sigur ta expresa cu 2024 ta 
bira un aña di invercion den 
sector di cuido y e “Aruba 
Health App” ta un di e in- 
vercionnan di mas principal 
cu nos ta duna nos asegura- 
donan. 
Adames, e innovacion di 
e plataforma aki ta permiti 
e aseguradonan pa yega na 
nan informacion medico 24 
ora pa dia cu ta hasie e pro- 
ceso mas rapido, cual antes 
no tabata posibel. Minister 
Dangui Oduber a pone e vi- 


sion y conhuntamente cu Se- 
tar y AZV a logra esaki, sigur 
“one for the books” y asina 
centralisa e cuido medico na 
Aruba. Sigur no por keda sin 
menciona un gradicimiento 
pa tur e personanan cu a traha 
di dia y anochi pa asina por a 
logra finalisa e acuerdo pa 
asina cuminsa cu fase 1 di e 
proyecto aki. 
Minister di Salud Publico, sr. 
Dangui Oduber, a termina e 
anochi expresando: “Cu loke 
nos haci awe lo wordo re- 
corda den futuro y e genera- 
cion cu ta bin lo por aprecia 
e cambio radical cu a wordo 
implementa pa cuido di salud 
na Aruba. Pabien Aruba! Ta 
importante pa nos pais por 
sigui bay dilanti cu innova- 
cion y transparencia. Un vi- 
sion innovativo y progresivo 
cu ta den ehecucion.” 


Excepcion pa vacunacion di mucha na Merca a yega su nivelnan 
mas halto 


(AP) - E proporcion di 
muchanan den kleuter cu 
tin excepcion pa rekisi- 
tonan di vacunacion a 
yega su nivel mas halto na 
3%, segun oficialnan Mer- 
icano a bisa diahuebs. Mas 
mayornan 
ta 
cuestion- 
ando 
e 
vacunacionnan 
rutinario cu nan tabata 
acepta automaticamente, 


un efecto di e duda po- 
litico cu a surgi durante 
e pandemia a causa di va- 
cuna di COVID-19 segun 


expertonan. 
Aunke mas mucha a ricibi ex- 
cepcion, e averahe di vacuna- 
cion nacional tabata constant. 
93% di e muchanan den 
kleuter a ricibi e vacunanan 
rekeri pa e aña escolar di 2022 
pa 2023, e mesun cu e aña 
anterior segun Centers for 
Disease Control and Preven- 
tion a bisa den un reportahe 


diahuebs. E averahe tabata 
95% den e añanan prome cu 
COVID-19 su pandemia. 


“E mal noticia ta cu esaki a 
baha desde e pandemia y te 
ainda esaki no a subi back,” 
Dr. Sean O’Leary, specialista 
di malesanan infeccioso pe- 
diatrico a comenta. “E bon 
noticia ta cu e gran mayoria 


di mayornan toch ta sigui 
vacuna nan yiunan segun e 
schedule recomenda.” 


Tur estado ta permiti excep- 
cion pa muchanan cu tin 
condicionnan cu ta preveni 
nan di ricibi cierto vacuna. Y 
tambe mester permiti excep- 
cion pa cualkier motibo cu ta 
religioso of no medico. 


Hobennan Hulandes te ainda ta lidiando cu problemanan di salud mental 
despues di pandemia 


(NLTimes) - E cantidad 
di personanan hoben di 12 
pa 25 aña na Hulanda cu 
ta lidiando cu probleman- 
an pa drumi, kehonan psi- 
cologico y depresion a au- 
menta significantemente 
entre aña 2017 pa aña 2022. 
E speransa ta cu hoben- 
nan su salud mental lo a 
mehora despues di deteri- 
oro significante durante e 
pandemia di coronavirus 
no a materialisa aña pasa, 
CBS a reporta. 


Aña pasa, 22 porciento di 
personanan hoben a reporta 
di tin problemanan pa drumi 
den e ultimo 2 siman, com- 
para cu 14 porciento di 2017. 
E cantidad di persona hoben 
cu e sinti afecta pa nan prob- 
lemanan pa drumi a bira do- 
bel den e periodo aki. Na 16 
porciento, e proporcion di 
personanan hoben cu a expe- 
riencia kehonan psicologico 
den e luna precedente ta do- 
bel loke e tabata den 2022 
compara cu AÑA 2017. Aña 


pasa, 12 porciento a reporta 
cu nan a experiencia depre- 
sion den e ultimo aña, com- 
para cu e 5 porciento den aña 
2017. 


CBS a nota cu e reportahenan 
di depresion tabata tocante 
e hobennan su experiencia y 
no necesariamente diagnos- 
ticonan oficial. Sinembar- 
go, segun CBS, e figuranan 
claramente ta demostra cu 
hobennan na Hulanda ta lidi- 
ando cu problema. 


Hobennan femenino ta mas 
probabel di reporta cu nan 
ta luchando cu problemanan 
di salud mental compara cu 


hende homber hoben. Tambe 
nan ta mas probabel di busca 
ayudo segun CBS. 

Corsou: Corte ta haya compensacion di salario di docente insuficiente 


(CuracaoChronicle) 
– 
Riba dia 8 di november 
Corte a declara un serie 
di veredicto cu ta na 
fabor di VPCO den 4 
disputa contra Minister 
di 
Educacion, 
Ciencia, 
Cultura y Deporte. E caso 
aki ta trata compensacion 
pa 
gastonan 
adicional 
di salario, con adecua e 
fondo pa educacion ta, 
pagonan cu no a ser haci 
ainda y acusacion di trato 
desigual. 


Den e prome disputa, e 
veredicto ta declara cu e 
Minister di Educacion mester 
carga e gastonan adicional 
di salario pa promove 12 


docente A na un escala mas 
halto despues di 5 aña di 
experiencia y un evaluacion 
positivo, aunke e experiencia 
aki a ser gana na Hulanda, 
Aruba of Boneiro. 


Den e di dos, Corte a 
determina cu e minister 
no a provee compensacion 
adecua pa e añanan escolar 
2019/2020 te 2022/2023, un 
deficiencia cu ta sumamente 
grandi mirando e aumento di 
gastonan y e estado stanca di 
e ministerio. 


Den e tercer caso, a determina 
cu VPCO no ta debe e 
minister placa pa e periodo 
di 2009/2010 te 2019/202, 


cu 
corte 
criticamente 
examinando e minister su 
negligencia di basta tempo 
caba den aregla cuentanan na 


un velocidad adecua. 
Den e di cuatro y ultimo caso, 
VPCO su acusacion di fondo 
desigual 
ta 
parcialmente 


reconoci, cu e resultado cu 
e minister no ta transparente 
den aregla cuentanan cu 
DOS, un otro institucion 
educacional. 


E veredicto aki awo ta pone e 
bala den veld di e minister pa 
cuminsa tuma decisionnan di 
pago di avance nobo y sigura 
un fondo cla y husto pa 
educacion. 


E minister tambe lo mester 
entrega un decision nobo pa 
establece VPCO su derecho 
na gastonan di personal y 
material, cu un motivacion 
cla y husto den bista di e 
veredicto di hues. 


Un di cinco parti di empleado cu raiz internacional ta experiencia 
discriminacion na trabao na Hulanda 


(NLTimes) – Un poco mas 
cu 10 porciento di em- 
pleadonan na Hulanda a 
experiencia 
discrimina- 
cion na trabao aña pasa, 
CBS a reporta. E prob- 
lema tabata mas presente 
den hende cu no ta naci na 
Hulanda, cu 22 porciento 
di hende cu ta bini fuera 
di Europa y 10 porciento 
naci na otro pais Europeo 
reportando 
discrimina- 
cion na trabao. 


Ademas di hende cu raiz den 
stranhero, empleadonan cu 
algun malesa di termino largo 
of condicion, empleadonan 
cu tiki autonomia y perso- 
nanan den trabao peligroso 
tambe ta sinti cu ta discrimina 
den nan contra relativamente 
frecuente. Discriminacion na 


trabao hopi biaha a tuma e 
forma di comentario inapro- 
pia y mester a ser ignora of 
exclui (ambos 35 porciento) 
aña pasa. Coleganan tambe 
tabata e discriminador mas 
comun, segun e emplead- 
onan victima. 


Un grupo mas chikito a ex- 
periencia discriminacion den 
forma di menasa, violencia 
of agresion. Aki, clientenan, 
pashentnan, studiantenan of 
pasaheronan tabata e discrim- 
inadornan mas comun. 


CBS a haya cu e composicion 
di e forsa laboral tin un influ- 
encia riba e discriminacion 
cu experiencia. “Den organi- 
sacionnan unda tiki hende 
muhe ta traha, un proporcion 
grandi di hende muhe ta sinti 


cu ta discrimina den nan con- 
tra a base di nan sexo,” CBS a 
expresa. “Di otro banda, em- 


pleadonan di un origen cu no 
ta Hulandes ta menos proba- 
bel di sinti discriminacion si 


tin tiki otro empleadonan cu 
tin un origen den exterior.” 


Homber di Siria aresta na Schiphol acusa di a trafica mucha homber di 6 aña 


(NLTimes) 
– 
Autori- 
dadnan 
na 
aeropuerto 
di Schiphol a detene un 
homber di Siria diasabra 
bao acusacion di trafico di 
persona ora cu el a ser gara 
cu un mucha cu no tabata 
biahando cu su propio 
paspoort. E homber di 37 
aña a ser para cu dos mu- 
cha durante evaluacion na 
frontera despues di un bi- 
ahe for di Tbilisi, Georgia 
pa Hulanda. 


E sospechoso tabata compaña 
pa 2 mucha homber, un di 
6 aña y un di 11 aña, segun 
Marechaussee. “Nan tabata 
den posesion di paspoort di 


refugiado Aleman cu permiso 
di residencia. E ekipo tabatin 
duda tocante e mucha mas 
hoben su documentonan,” 


Marechaussee a declara. 


E oficialnan cu a ehecuta e 
control di paspoort no a kere 


cu e potret den e documento 
ta mustra e mucha cu tabata 
nan dilanti. Un investiga- 
cion a determina cu e mucha 


no ta familiar di e adulto. E 
mucha a ser poni bao custo- 
dia di proteccion y otorga na 
Nidos, e organisacion cu ta 
cuida di menornan cu no ta 
compaña na Hulanda. E mu- 
cha di 11 aña a ser determina 
di ta e homber su yiu. “E sos- 
pechoso a pone su propio yiu 
den un posicion vulnerabel 
pa medio di us’e pa trafica un 
otro mucha,” Marechaussee a 
acusa. 


E caso aki ta permanece 
bao investigacion di parti di 
Marechaussee y Noord-Hol- 
land su sucursal di Ministerio 
Publico (OM). 

Conseho di Europa: 
Hulanda mester haci mas pa combati traficacion humano 


(NLTimes) 
– 
Hulanda 
mester haci mas esfuerso 
pa 
combati 
traficacion 
humano. Expertonan di 
Conseho di Europa, e or- 
ganisacion tras di corte 
di derechonan humano 
na Strasbourg, a analisa e 
situacion na Hulanda den 
un rapport comprensivo. 


Desde e rapport anterior di 
Conseho di Europa na 2018, 
tin tiki enhuiciamento y con- 
dena na Hulanda pa trafica- 
cion humano. E Conseho ta 
haya esaki preocupante. E in- 
vestigadornan tambe ta nota 
cu victimanan di traficacion 
humano ta keda cu miedo di 
reporta na polis pasobra nan 


ta preocupa cu ta bay persigui 
nan pa otro violacion. Victi- 
manan involucra den crimen 
organisa, por ehemplo, tin 
miedo di keda condena pa 
hortamento. E rapport ta haci 
recomendacion riba con pa ta 
mas tolerante den e respecto 
aki pa asina victimanan haya e 
curashi pa reporta traficador- 
nan. 


E Conseho tambe a pidi Hu- 
landa pa ta mas alerta pa victi- 
manan di traficacion humano 
kedando centronan pa solici- 
tante di asilo. Nan ta merece 
cuido medico y psicologico. 


Tambe tin mehoracion desde 
e analisis anterior na 2018. 
Mayoria di municipalidad 


Hulandes awo a desaroya 
politicanan riba traficacion 
humano, segun e Conseho 
di Europa ta nota cu satis- 
faccion. Victimanan kende 
usualmente no ta papia Hu- 
landes, hopi biaha ta ricibi 


informacion den nan propio 
idioma. 


Hulanda ta keda un destina- 
cion importante pa trafica- 
dornan humano. Victimanan 
ta traha principalmente den 


industria di sexo pero tambe 
den construccion y crimen 
forsa. Entre 2018 y 2022, ta- 
batin al menos 4,700 victima, 
di cual 60 porciento tabata 
muhe, 30 porciento tabata 
homber y 10 porciento ta- 
bata mucha. Segun organisa- 
cionnan di ayudo, e cifra ac- 
tual ta hopi biaha mas halto. 
E victimanan ta bin principal- 
mente di Nigeria y paisnan 
Europeo 
manera 
Polonia, 
Romania y Hungria. 


Na Strasbourg, Hulanda a 
compromete su mes na acu- 
erdonan internacional riba 
traficacion humano. E evalu- 
acion ta pa mira si Hulanda 
ta cumpliendo cu su propio 
obhetivonan. 


KLM por perde mas cu mil vuelo pa Merca pa downsizing di Schiphol 


(NLTimes) – KLM por 
perde mas cu mil vuelo pa 
Merca pa motibo di e plan 
di gobierno Hulandes pa 
downsize Schiphol, fuen- 
tenan na e aerolinea Hu- 
landes a bisa De Telegraaf. 


E movementonan di vuelo 
reduci a resulta den aerolin- 
eanan Mericano perdiendo 
1,135 slot na Schiphol. Si 
KLM perde e mesun cantidad 
na aeropuertonan Mericano, 
esaki ta conta pa 22 porciento 
di e cantidad total di vuelo di 
e aerolinea Hulandes, segun 
esnan cu conocemento di e 
situacion a bisa e corant. 
Hulanda tin un tratado di 
aviacion di shelo habri cu 
Merca, cu ta stipula cu ambos 
pais tin acceso sin restriccion 


na e mercado di otro. Un 
procedura contra plannan di 
downsizing ta na caminda 
den Comision Europeo, pero 
minister Hulandes di Infra- 
structura, Mark Harbers a di- 
cidi pa no warda pa e veredic- 
to y pusha cu e plan pa reduci 
e cantidad di vuelo na y for di 
Schiphol di 500mil na 460mil 
na april, y despues na 452,500 
e siguiente winter. Ministe- 
rio di Transporte Mericano ta 
considera esaki un violacion 
di e tratado. 


Ministerio di Infrastructura 
Hulandes a confirma na De 
Telegraaf cu 1,135 slot ta den 
peliger. 

Ameripol, herment nobo contra crimen organisa na Latino America 


(PrensaLibre) – Ameripol, 
un organismo similar na 
Europol of Interpol in- 
tegra pa paisnan di Amer- 
ica Latino y Caribe, desde 
ayera diahuebs ta conta cu 
e personalidad huridico y 
mandatonan necesario pa 
reforsa e combate contra 
crimen den ambito re- 
gional. 


Minister di Husticia di Bra- 
zil, Flavio Dino, anfitrion di 
e cita, a destaca e “gran paso” 
cu ta duna contra e menasa 
regional di delincuencia or- 
ganisa cu e formalisacion 
di Comunidad di Polis di 
America (Ameripol) como e 
plataforma nobo di coopera- 
cion policial. 
Segun e minister Brasileño, e 


personalidad huridico nobo 
di Ameripol lo duna “mas ag- 
ilidad na e investigacionnan” 
regional cu lo abarca “desde 
crimen medioambiental te cu 
trafico di arma, droga y per- 
sona of robo di vehiculo den 
zonanan fronteriso.” 


Igualmente a sostene cu lo 
permiti mas “cooperacion 
digital den materia huridico 
civil y penal” y un trabao con- 
hunto contra “crimen ciber- 
netico” y “distorsion” cu ta 
representa “e uso di internet 
pa practica delictivo.” 


A prepara e esfuerso regional 
durante 16 aña. 


Colombia: Ex-presidente Alvaro Uribe ta reacciona na acusacionnan 
contra dje na Argentina 


(infobae) – Un di e cri- 
mennan mas conoci di sig- 
lo XXI na Latino America 
ta ehecucionnan extrahu- 
dicial cu a registra na Co- 
lombia durante e manda- 
to di Alvaro Uribe Velez, 
den cual a gaña miles di 
hoben cu promesa di em- 


pleo pero a termina regis- 
tra como fayecido durante 
enfrentamento entre For- 
sanan Militar y guerrilla. 


E hechonan, denuncia pa un 
grupo di mama na municipio 
di Soacha y Bogota, a termina 
cu e hallazgo di miles di caso 


similar y a descubri cu miem- 
bronan di Ehercito Nacional 
a participa cu obhetivo di 
presenta resultado a cambio 
di beneficio. 
Maske den mas di un ocasion 
e mandatario Colombiano 
e tempo ey, Alvaro Uribe 
Velez a sigura cu e no tabata 
na altura di e practica aki, ma- 
manan di e victimanan y dife- 
rente ONG a señal’e, hunto 
cu minister di Defensa y ex- 
presidente Juan Manuel San- 
tos, como responsable di mas 
di 6mil ehecucion extrahudi- 
cial cu a registra di e manera 
denomina 
popularmente 
como “falsos positivos”. 


15 aña despues cu a regis- 
tra e hechonan aki, tres or- 
ganisacion y diesun victima a 
presenta un denuncia contra 


Alvaro Uribe Velez na Argen- 
tina pa su presunto participa- 
cion di e ehecucionnan extra- 
hudicial. E acusacion a keda 
presenta dia 7 di november 
dilanti Husgado Federal 2 di 
Buenos Aires. 


Pa motibo cu a haci e de- 
nuncia bao amparo di hu- 
risdiccion universal, esaki 
ta permiti cu por investiga e 
ex-mandatario internaciona- 
lmente pa hechonan registra 
na Colombia. 


Riba su cuenta di X, Alvaro 
Uribe Velez a responde na e 
acusacionnan den su contra, 
afirmando cu e colectivo di 
abogado cu a presenta e de- 
nuncia na Argentina ya a pre- 
senta acusacionnan similar 
den su contra na Colombia. 


“E Colectivo di Abogado, e 
mesun di e victimanan falso 
di Mapiripan, e mesun di in- 
famia contra mi durante 30 
aña, e mesun cu ta sconde 
den Derechonan Humano 
pa protege e violencia di ter- 
oristanan supuestamente di 
iskierda. E mesun ey awo ta 
denuncia mi na Argentina,” 
el a comenta. 


Igualmente el a afirma cu e 
ta prepara pa afronta e acusa- 
cionnan contra su persona 
den loke el a cataloga como 
un accion temerario contra 
dje cu lo ta financia pa actor- 
nan politico. “Y mi tambe ta 
expresa na husticia di Argen- 
tina cu mi ta cla pa enfrenta 
e temeridad nobo aki di abo- 
gado den servicio di causanan 
politico.” 


Mexico: A haya 123 migrante atrapa den un trailer 


(AP) — Autoridadnan a 
haya 123 migrante di Cen- 
tro y Sur America atrapa 
den un trailer den estado 
central Mexicano di San 
Luis Potosi, segun agencia 
di inmigracion Mexicano a 
bisa ayera. 


Oficialnan di oficina di fiscal 
general di e estado a haya e 
migrantenan na Matehuala, un 
ciudad den frontera di Nuevo 
Leon, riba diaranson despues 
cu un local a reporta cu a scu- 
cha grito pa ayudo for di un 
trailer box bao yabi. Mayoria 
di e migrantenan rescata ta- 
bata di Guatemala, Nicaragua, 
Honduras y El Salvador, como 
tambe cuatro di Ecuador y un 


di Cuba, segun Instituto Na- 
cional di Inmigracion Mexi- 
cano. Entre nan tabatin 34 
mucha. 


E agencia di inmigracion no a 
bisa con e migrantenan a ter- 
mina pega eynan ni unda nan 
tabata bayendo, pero gruponan 
di migrante asina tipicamente 
tin speransa di yega Merca. 


E mesun dia, polis na Ciudad 
Juarez, otro banda di El Paso, 
Texas, a aresta tres persona sos- 
pecha di ta traficador di hende 
despues di haya 11 migrante 
Guatemalteco atrapa den un 
cas, segun departamento di se- 
guridad di estado Chihuahua. 
Fiscal General di Chihuahua 


a habri un investigacion riba e 
sospechosonan, dos di ken tin 
apenas 16 aña di edad. 


Secuestro y extorsion ta pelig- 
ronan familiar di migrantenan 
biahando nort door di Mexico, 
hopi di ken ta depende riba 
pagonan pa gangnan local pa 
un paso safe. 


Diaranson, un caravana di mi- 
grante canando for di Guate- 
mala a blokea un caretera cerca 
di pueblo di Huixtla na Chi- 
apas, bisando cu nan tabata 
teme cu nan lo bira victima 
di atake di criminalnan si nan 
sigui cana. Nan a continua 
blokeando e caretera ayera, 
sperando pa presiona auto- 


ridadnan Mexicano pa duna 
nan documentonan temporal 
permitiendo nan pa biaha na 
frontera Mericano. 


Frontera di tanto Merca como 
Mexico a enfrenta cantidad- 
nan mas grandi cu nunca di 


migrante biahando nort e aña 
aki. Mas cu 400mil a crusa e 
Estrecho di Darien for di Co- 
lombia den Panama na 2023, 
segun datonan di gobierno 
Panameño, un aumento di e 
250mil na 2022. 

Cuba: Mucha di seis aña cu leucemia cu tabatin mester di visa 
humanitario a fayece 


(CiberCuba) - Eva Al- 
varez Castro, un mucha 
muhe Cubano di apenas 
seis aña pashent di cancer, 
leukemia, a fayece diaran- 
son atardi. 


E noticia a wordo publica 
ariba rednan social di e pe- 
riodista di Univision, Javier 
Diaz, kende apenas dos si- 
man pasa a entrevista e mama 
di e mucha, ken a suplica pa 
ayuda pa obtene un visa hu- 
manitario cu e speransa cu 
na Merca nan lo por a salba e 
bida di su yiu. 


“A fayece awe tardi e mucha 
muhe di seis aña Eva Alvarez 
Castro na Cuba despues di 
perde su lucha contra cancer. 
Su mayornan den simannan 
anterior tabata pidiendo ayu- 
do pa un visa humanitario pa- 
sobra na e isla e dokternan no 
tabata conta cu e tratamento 
necesario. Mi ta manda pa su 
mayornan y famia mi condo- 
lencia. Un morto mas pa e 
mal potencia medico Cuba- 
no,” e periodista a skirbi ariba 
Facebook. 


“E protocol di 2007 ta esun cu 
nan ta usando aki na Cuba, na 
cual e mucha no a repsonde. 
Su medula practicamente no 
tabatin respuesta cu e trata- 
mento,” Katia Castro, mama 
di e mucha, a indica den de- 
claracionnan anterior. 


E menor tabata hospitalisa na 
e Hospital Pediatrico Octavio 
de la Concepcion de la Pedra- 
ja, na e provincia di Holguin, 
y e dokternan a bisa e famia 
cu nan a gasta tur nan recur- 
sonan dipsonible pa trata e 
mucha. 


Cu miedo cu e mucha no lo 
logra vence e bataya contra e 
cancer, e famia tabata pidien- 
do ayudo pa un hospital den 
teritorio Mericano acepta e 
traslado di e menor. 


“Nos kier hiba e mucha na 
otro criterionan, otro tec- 
nologia y otro desaroyo pa 
e mucha wordo balora na 
Merca. Nos ta desespera, e 
tin solamente seis aña y nos 
mester pa e sigui bay dilanti,” 
e mama di e mucha a bisa. 


Desafortunadamente, e posi- 
bilidad di un visa humanitar- 
io no por a keda cla na tempo. 


Den e ultimo añanan un cifra 
creciente di mayornan Cu- 


bano ta recuri na rednan so- 
cial sclamando pa un visa hu- 
manitario cu lo permiti nan 
soña cu e posibilidad di salba 
e bida di nan yiunan. 


Aunke pa hopi hende malo of 
nan famia e visa humanitario 
ta e unico speransa pa wanta 
na bida, e proceso no ta fasil 
tampoco. 


Na prome luga ta necesa- 
rio obtene di e dokter cu ta 
atende e caso na Cuba tur e 
documentonan 
necesario, 


incluyendo un papel cu ta 
afirma cu e tratamento cu e 
pashent ta rekeri no ta dis- 
ponible na e isla. 


Na esey mester agrega e 
rekisitonan di haya un dokter 
na Merca cu lo acepta e pa- 
shent y haya un sponsor cu 
lo por cubri tur e gastonan 
den teritorio Mericano. Mes- 
ter agrega tambe e retraso di 
e autoridadnan migratorio 
Mericano den e aceptacion di 
e visa humanitario, 


Venezuela: Gobierno di Maduro ta rechasa e anuncio di cooperacion 
militar di Guyana y Merca 


(ElNacional) - E gobierno 
di Nicolas Maduro a rechasa 
diaranson e anuncio di coop- 
eracion militar di Guyana 
y Merca, kendenan ta pre- 
tende di duna potencia na 
e relacion militar den ma- 
teria di defensa memey di 
e tension entre Venezuela 
y e pais bisiña pa e disputa 
pa e Esequibo. 


Yvan Gil, Minister di Maduro, 
a bisa den un comunicado pu- 
blica ariba su rednan social cu 
e acuerdo di Guyana y Merca 
tin como obhetivo proteha e 
empresanan energetico Meri- 
cano, loke ta converti nan den 
e menasa mas grandi contra e 
stabilidad di Caribe y Latino 
America. 


“E presidente Irfaan Ali ta sigui 


nenga pa tene un dialogo di- 
recto cu Venezuela pa resolve e 
controversia teritorial, manera 
e Acuerdo di Ginebra di 1966 
ta indica, y na su luga e ta haci 
pacto cu e potencia militar mas 
agresivo den e historia di hu- 
manidad,” e gobierno a adverti 
den e mensahe oficial. 


E Ministerio a considera cu e 
administracion di Joe Biden, 
a traves di e Comando Sur, a 
bin ta desaroya operacionnan 
militar den un zona cu recurso- 
nan energetico gigantesco, cu ta 
wordo explota di manera ilegal 
di parti di Exxon Mobil. 


E gobierno tambe a alerta e co- 
munidad internacional, special- 
mente e paisnan den Caribe, 
di e maniobranan peligroso di 
Guyana, cu cual nan ta “pre- 
tende di escala un conflicto mo- 
tiva pa e apetito financiero sin 


medida di su clase dirigente y su 
rechaso pa cumpli e normanan 
internacional, manteniendo e 
exploracion y explotacion di 
petroleo den un area maritimo 
sin dialoga cu Venezuela.” 


E comunicado ta conclui seña- 
lando cu e Venezolanonan lo 
sigui den mobilisacion denunci- 
ando e posicion di Guyana y lo 
marca historia dia 3 di december 
a traves di e referendum popu- 
lar, dictando e liñanan maestro 
di accion pa sigui proteha, pega 
cu e derecho internacional, su 
derechonan legitimo y historico 
ariba e Guyana Esequiba. 


Diaranson e embahadora di 
Merca na Guyana, Nicole The- 
riot, a afirma cu e anuncio di 
cooperacion militar ta busca 
mehora obhetivonan mutuo di 
seguridad, lo aborda e mena- 
sanan transversal y lo promove 


e seguridad regional. 


“Nos tur tin hopi trabao im- 
portante pa haci y hunto mi ta 
kere cu nos por y nos lo logra 
aborda e retonan comparti den 
nos becindario colectivo pa hopi 
negativo cu nan por mustra,” 
Theriot a manifesta durante 
un rueda di prensa hunto cu 
e presidente di Guyana, Irfaan 
Ali. 


Di mesun manera el a remarca e 
obhetivo di un Guyana prospero 
y sigur, cu enfasis special den 
energia, seguridad, seguridad di 
alimento y e resilencia climatico. 


“Nos ta comprometi na traha 
hunto ariba solucionnan a traves 
di e pilarnan di prosperidad, 
salud, resilencia, seguridad, 
energia, diplomacia y educa- 
cion,” e embahadora Merciano 
na Guyana a conclui. 

Actor Hulandes, Ben Ramaker ta fayece cu 
69 aña di edad 


(NLTimes) – Actor Ben 
Ramakers a fayece dia- 
huebs siman pasa cu 69 aña 
di edad, segun su famia a 
informa riba diamars. El a 
fayece di causanan natu- 
ral mientras e tabata na 
grabacion di e serie Elixir. 
“El a fayece mientras e 
tabata eherce cu pasion 
mas grandi; actuacion,” su 
famia a informa. 


“Su fayecimento ta un per- 
dida grandi y a afecta henter 
e elenco y ekipo di Elikir,” un 
vocero pa productor Topkapi 
a conta RTL Nieuws. Ra- 
makers a graba practicamente 
tur su escenanan, cual ta ni- 
fica cu su fayecimento no lo 
impacta e finalisacion di e 
serie di 8 parti tocante ‘Big 
Pharma’. 


Ramakers tabatin rol den 
varios pelicula Hulandes y 
serie exitoso. El a interpreta 
un comisionario den Unit 13, 
tabata director di un fabrica 
di lechi Meiden van De Wit 
y tabata tata di Connie Pal- 
men den e serie I.M. Tambe 
e tabatin rolnan di sosten den 
peliculanan manera Abeltje, 
Lek, Sint y Oorlogswinter. 


Gorinchem ta premira 20,000 bishitante pa e yegada di Sinterklaas 


(NLTimes) - Gorinchem 
ta premira 20,000 bishi- 
tante durante Sinterklaas 
su yegada nacional. Riba 
diasabra, dia 18 di novem- 
ber, e santo y su Pietnan 
lo yega Gorinchem, cual 
tin un poblacion di 37,000 
persona. “Nos ta premira 
cu un cantidad grandi di 
persona lo bini. Pa nos ci- 
udad, esaki sigur ta un di 
e eventonan mas grandi,” 
vocero pa e municipalidad 
localisa na Zuid-Holland 
a comenta. 


Sinterklaas su boto lo yega 
120r di atardi na Waterpoort. 
Compana pa entre otro gru- 
ponan di baile y gymnastiek 
di Gorinchem, Sinterklaas cu 
su Zwarte Piet lo cana den 
para door di e centro di e ciu- 
dad. 


E municipalidad te ainda no 
a ricibi indicacion cu person- 
anan tin deseo di expresa nan 
punto di bista sea pa of contra 
Zwarte Piet durante e festi- 


val pa muchanan. Si e gru- 
ponan tin deseo di haci esaki, 
“e mesun reglanan semper 
ta aplica,” segun e vocero. 
“E hendenan tin e derecho 


di manifesta.” Esaki ta inclui 
rekisitonan manera registra 
e demostracion cu 48 ora di 
adelanto y un area separa lo 
keda designa pa esaki. 


Zwarte Piet hopi biaha ta ser 
interpreta como e assistent 
pret di Sinterklaas pa perso- 
nanan cu generalmente ta di 
color di cuero blanco cu ta 
usa makeup bruin of preto, 
pelula cu cabey krul y lip- 
stick diki pa tin e apariencia 
di lipnan grandi. Manifesta- 
cionnan contra e tradicion aki 
yama ‘blackface’ a cuminsa 
surgi den varios pais durante 
añanan recien. 


Blok tambe ta presenta e 
programa di television Sin- 
terklaasjournaal. E programa 
pa muchanan ta manera un 
noticiero cu ta sigui Sinter- 
klaas mientras su persona y 
e Pietnan ta yega Hulanda y 
ta parti regalo pa e muchanan 
bibando na Hulanda. 


Por usa letra di cantica como evidencia durante huicio di rapper 
YoungThug 


(AP) - Ora cu Young Thug 
cuminsa su huicio mas 
durante e luna aki den 
acusacionnan relaciona cu 
gang, fiscalnan lo por usa 
letranan di su rap como 
evidencia den su contra, 
hues a declara diahuebs. 


Fulton 
County 
Superior 
Court su hues hefe Ural 
Glanville a bisa den corte cu 
e lo permiti e fiscalnan intro- 
duci 17 set di letra cu nan a 
identifica si nan por demostra 
cu e letranan ta relaciona na 
crimennan cu e rapper y 
otronan ta acusa di a comete. 
E abogadonan di defensa a 
pidi hues exclui esaki, argu- 
mentando cu e letranan ta 
constitucionalmente expre- 
sion proteha y lo ta perhudi- 
cial di manera inhusto. 


Young Thug, naci Jeffery La- 


mar Williams, a ser acusa for- 
malmente aña pasa cu mas di 
2 decena di otronan. Despues 
cu algun di e acusadonan a 
cuminsa drenta den acuer- 
donan y otronan a ser separa 
pa cuminsa huicio despues, 
argumentonan di apertura 


a ser stipula pa cuminsa dia 
27 di november den e huicio 
contra Young Thug y 5 otro. 


Fiscalnn a bisa cu Young Thug 
a co-funda e gang criminal y 
violento den aña 2012 yama 
Young Slime Life of YSL, 


cual ta acusa di ta asocia cu e 
gang nacional Bloods. Fiscal- 
nan a bisa cu e rapper a haci 
uso di su musica y su publi- 
cacionnan riba rednan social 
pa promove e gang, cual apa- 
rentemente ta tras di varios 
crimen violento incluyendo 


asesinato, tiramento y robo di 
auto. 


Artistanan den su compa- 
nia di grabacion ta considera 
parti di Slime Family y un 
album “Slime Language 2” a 
yega posicion number 1 den 
april di ana 2021. El a skirbi 
tambe e hit “This Is America” 
cu Childish Gambino, cual a 
bira e prome cancion di Hi- 
pHop cu a gana un Grammy 
den aña 2019. 


Fiscalnan a usa Georgia su 
leynan di expansion di gang 
pa trece dilanti e acusacion 
formal. Tur e acusadonan a 
ser acusa di conspiracion pa 
viola e leynan, y e acusacion 
formal ta inclui e letranan 
di rap cu e fiscalnan ta acusa 
ta actonan encubierto cu ta 
“sigui e conspiracion.” 

A gradua di Universidad 
di Aruba, Zyqion J. S. 
Soekandar 


Diabierna, 
13 
oktober, 
2023, 
a 
gradua 
na 
e 
Facultad 
di 
Ley 
na 
Universidad 
di 
Aruba, 
Zyqion J. S. Soekandar. 


El a gradua defendiendo su 
master tesis titulá: 
“De 
gevolgen 
van 
het 
Ruimtelijk 
Ontwikkelingsplan 
met 
voorschriften 
(ROPV) 
voor 
erfpachters 
van 
o v e r h e i d s g r o n d e n . 
Een 
onderzoek 
naar 
de 
verhouding tussen de aan het 


recht van erfpacht verbonden 
bestemmingsvoorwaarden 
en het ROPV.” 


Miembronan di e comision 
di examen tabata: 
Prof. 
mr. 
dr. 
Herman 
Bröring representa pa mw. 
mr. Brechtje Huiskes 
mr. dr. N. Chun Luk 
mr. dr. Carlos Bollen 
Universidad di Aruba ta 
felicita Zyqion J. S. Soekandar 
cu su logro. 


Interport ta celebra su di 10 
aniversario 


Interport 
Logistics, 
un 
lider den industria di lo- 
gistica, ta orguyoso di cel- 
ebra su di 10 aniversario 
na Aruba. Durante ultimo 
decada, e compania a reg- 
istra logronan y exito sig- 
nificante, 
estableciendo 
su mes como un partner 
confiable 
y 
innovativo 
den logistica. 


Desde su inicio na Aruba na 
2013, Interport Logistics a 
crece di forma stabiel y a bira 
un simbolo di excelencia den 
sector di logistica. Ademas 
di Aruba, ta notable cu In- 
terport Logistics tambe tin 
su propio oficina y facilidad- 
nan na Miami, Los Angeles 
y Corsou y ta parti di varios 
Asociacion Strategico Inter- 
nacional y Network Global. 
E compromiso di e compa- 
nia pa provee solucionnan 
excepcional di logistica y un 
maneho cu cliente central ta 
e forsa di impulso tras di su 
biahe remarcable. 


Interport Logistics Aruba ta 
orguyoso di su logronan du- 
rante ultimo dies aña, cu ta 
inclui: 
1. Expande nos alcance global 
pa extende y reforsa nos ser- 


vicionan for di Europa, Asia y 
America; 
2. Diversifica servicio pa cu- 
bri un variedad amplio di 
necesidadnan logistico, in- 
cluyendo shipping, broker- 
age, warehousing, distribu- 
cion y mas; 
3. Inverti den tecnologia di 
vanguardia pa mehora track- 
ing, transparencia y eficien- 
cia; 
4. 
Construi 
relacionnan 
fuerte cu cliente, partner y 
stakeholdernan. 


Nos ta encanta di alcansa e 
logro aki di 10 aña den nos 
trayecto. Nos exito ta un 
testament di e trabao duro 
y dedicacion di nos team, 
como tambe e confiansa y 
sosten di nos clientenan. Nos 
ta anticipa pa continua entre- 
ga solucionnan top-notch di 
logistica pa añanan binidero. 


Como parti di e celebra- 
cion di aniversario, Interport 
Logistics ta anfitrion di un 
evento happy hour pa mus- 
tra aprecio na cliente y part- 
nernan. E compania tambe ta 
bay cuminsa varios iniciativa 
cu ta demostra su compro- 
miso pa continuamente ex- 
pande y mehora su servicio. 


Por fabor sinti liber di bishi- 
ta nos na Bushiri #32 y nos 
team experiencia ta bay ta 


contento pa asisti bo cu bo 
dudanan di logistica, of tuma 
contacto cu nos na sales@in- 


terportaruba.com of https:// 
www.facebook.com/inter- 
portaruba 


Bo ta stima bo yiu 
BISA NO 
Na abuso di 


HASI USO DI CARSEAT 
Mucha... 

A yama polis pa problema cu cacho na San 
Barbola 


Diamars mainta a drenta 
informe di un problema 
cu cacho di bisiña, mesora 
a dirigi un patruya na e 
sitio. 
Na yegada di e patruya a bin 
compronde cu aki ta trata 
di un cacho crioyo ora haya 
e porta habri esaki ta sali pa 
bay ataka e peatonnan. Polis 
a bay papia cu e bisiña y esaki 
a priminti di lo bay pone mas 
atencion na esey. 


Na Eagle Beach un mama turista a bisa e yiu ward’e un rato y na su 
regreso e yiu di 6 aña no tey! 


Diamars merdia a drenta 
informe di cu tin un mu- 
cha muher turista di ap- 
enas 6 aña cu ta perdi, me- 
sora a dirigi un patruya na 
e sitio. 


Na yegada di e patruya a bin 
compronde cu e mama turista 
a bisa su yiu pa e keda eynan y 
a bay bolbe na su regreso e no 
a mira su yiu mas. Na grita- 
mento yoramento tur deses- 
pera e tabata grita. Algun tur- 
ista a yud’e tira bista rond pa 
e mucha aki di 6 aña, pero sin 
resultado. Polis tambe tabata 
busca pero nada. Despues di 
un rato a drenta informe di 


cu na Manchebo nan a haya 
un mucha cu tabata cana su 
so banda di beach y a haya 
esey peligroso y nan a want’e 
eynan te ora polis a yega. 


Na yegada di e patruya eynan 
a tuma e mucha over y a bay 
hib’e cerca su mama na Eagle 
Beach. 


Na Pastoor Hendrikstraat 
un homber di edad a dal 
abao riba zebrapad y auto a 
dal e 


Diamars atardi a drenta 
informe di un accidente 
cu hende herida dilanti 
Joe Laveist Sportpark na 
Pastoor 
Hendrikstraat, 
mesora a dirigi tanto polis 
como ambulans na e sitio. 


Na yegada di e patruya a bin 


compronde cu e homber a 
cay riba e zebrapad y un auto 
cu tabata core trankil a dal e. 
Na yegada di e ambulance 
nan a atende e victima y a 
transporte pa hospital pa un 
control mas avansa. 

Elmar mester a bay drecha waya di coriente cu tabata colga abao memey 
caminda 


Diamars mainta a drenta 
informe di cu tin un waya 
di coriente cu lo a kibra 
y a keda ta colga te abao 
memey caminda. 


E waya aki tabata dal e au- 
tonan cu ta pasa y otro ve- 
hiculonan mester a desvia, 
mesora a dirigi un patruya na 
e sitio pero ya na e momen- 
tonan ey ya caba Elmar tabata 
drechando esaki. 


Polis a bay controla brommer misterioso laga atras pa varios dia dilanti 
Home Sweet Home na Dakota 


Diaranson mainta a dren- 
ta informe di cu tin un 
brommer laga atras pa 
varios dia dilanti Home 
Sweet Home na Dakota, 
mesora a dirigi un patruya 
na e sitio. 


Na yegada di e patruya a bin 
compronde cu e brommer lo 
ta pertenece na un persona 
biba na Sabana Liber. Central 
di polis a manda un patruya 
di Noord bay na su adres pa 
asina wak si por check cu 
e doño kiko a pas’e of pa ki 


motibo e lo a laga e brommer 
atras eynan. Pero na yegada 
di e patruya eynan no a bin 
encontra cu ningun hende. 
Si tin un of otro hende cu lo 
por sa di ken e brommer aki 
ta pa bis’e cu e ta eynan para. 


Polis a detene chauffeur sin rijbewijs cu a ocasiona accidente y no tabata 
tin ningun identificacion 


Diaranzon mainta a dren- 
ta informe di un accidente 
na Hooiberg unda un di 
e chauffeurnan no tin ri- 
jbewijs, mesora a dirigi un 
patruya na e sitio. 


Na yegada di e patruya a bin 
constata cu na e accidente no 


tabata hopi daño y un chauf- 
feur no tin rijbewijs y no 
tabata tin ningun identifica- 
cion cun’e. Polis a detene e 
chauffeur cu a core auto sin 
rijbewijs y a causa accidente y 
como cu e no tabata tin nin- 
gun identificacion cun’e a de- 
tene. 

Servicio di videochat Omegle ta cera despues di añanan di acusacion di 
abuso di usuario 


(AP) – Omegle, un ser- 
vicio cu ta conecta usu- 
arionan cu personanan 
desconoci di manera alea- 
torio, lo cera despues di 
14 aña despues di mal uso 
amplio di e plataforma, 
particularmente 
den 
e 
abuso sexual di menornan 
di edad. 


Den un declaracion largo 
anunciando e sitio web su 
ceramento, fundador Leif K- 
Brooks a reflexiona riba con 
Omegle su proposito tabata 
di conecta personanan den 
henter mundo y “fomenta e 
cosnan cu mi tabata stima di 
internet.” Sinembargo, el a 
agrega cu un parti scur di e 
plataforma a cuminsa surgi. 
“Practicamente tur herment 
por ser usa pa bon y pa malo,” 


Brooks a skirbi. “No por tin 
un contabilidad honesto di 
Omegle sin cu nos admiti 
cu algun persona a haci mal 
uso di esaki, incluyendo pa 
comete crimennan suma- 
mente grave.” 


Durante añanan, Omegle a 
enfrenta critica significante 
pa bira loke algun ta bisa un 
punto clave pa pornografia y 
otro abusonan. E sitio web 
su ceramento ta bini mas o 
menos un siman despues cu 
Omegle a aregla un demanda 
cu a acusa e plataforma di a 
conecta un mucha di 11 aña 
cu un predador sexual, segun 
recordnan di corte. 


E demanda, cual a ser entrega 
na corte di Oregon na aña 
2021, ta un cadena largo di lit- 


igacion cu Omegle a enfren- 
ta. Segun BBC, e plataforma 
a ser menciona den mas di 50 
caso contra pedofielnan den e 
ultimo 2 aña. “Opera Ome- 


gle no ta sostenibel mas, ni 
financieramente ni psicologi- 
camente,” Brooks a skirbi. 
“For di e profundidad di mi 
curason, danki na tur hende 


cu a usa Omegle pa proposi- 
tonan positivo y na tur hende 
cu a contribui na e plataforma 
su exito di algun manera. Mi 
ta hopi sorry cu mi no por a 
sigui lucha pa boso.” 


Brooks a funda Omegle na 
ana 2009 cu 18 ana di edad. 
Ademas di a tin miyones 
di usuario diario durante e 
añanan, videonan di Omegle 
ta comparti ampliamente riba 
YouTube y plataformanan di 
rednan social manera TikTok. 


Cuminsando for di diahuebs 
mainta, e website di Omegle 
ta live pero solamente cu 
Brooks su declaracion. Su 
funcion di videochat no ta 
visibel mas. 


Ingeniero di Meta a mira su propio yiu enfrenta acoso riba Instagram 


(AP) - Riba e mesun dia 
cu Frances Haugen tabata 
testiguando dilanti Con- 
geso tocante e dañonan di 
Facebook y Instagram na 
muchanan den 2021, un 
ex-director di ingenieria 
na e gigante di rednan so- 
cial tabata mandando un 
e-mail alarmante na CEO 
di Meta, Mark Zuckerberg 
tocante e mesun topico 
aki. 


Arturo Bejar, conoci pa su 
experticio den combati acoso 
online, a conta na Zucker- 
berg con su propio yiu tin 
experiencianan preocupante 
cu Instagram. Sinembargo, 
e ta conta cu su preocupa- 
cionnan y advertencianan no 
a ser scucha, e diamars tabata 
Bejar su turno pa testigua di- 
lanti Congerso. “Mi ta dilanti 


di boso awe como un tata cu 
experiencia personal di un 
mucha cu a ricibi avancenan 
sexual no desea riba Insta- 
gram,” el a conta un panel di 
Senadornan Mericano. 


Bejar a traha como director 
di ingenieria na Facebook 
desde aña 2009 pa aña 2015, 
atraendo atencion amplio pa 
su trabao den combati bul- 
lying cibernetico. El a pensa 
cu cosnan ta birando miho 
sinembargo entre sali for di 
e compania y bolbe back den 
aña 2019 como contratista, 
Bejar su propio yiu muhe a 
cuminsa haci uso di Insta- 
gram. “Su persona y su amis- 
tadnan a cuminsa tin experi- 
encianan malo, incluyendo 
avancenan sexual no desea 
repetitivamente,” el a testigua 
diamars. “El a reporta e inci- 


dentenan aki na e compania y 
nan no a haci nada.” 


Den aña 2021 su nota, Bejar 


a delinea un “buraco critico” 
den con e compania ta trata 
dano y con e personanan cu 
ta usa su producto, mas tanto 
hendenan hoben, ta expe- 
riencia e daño. “Dos siman 
pasa mi yiu muhe di 16 aña 
a haci un publicacion tocante 
auto y un persona a comenta 
‘bay bek cushina.’ Esaki ta- 
bata sumamente doloroso pa 
su persona pero na mesun 
tempo, e comentario ta leu di 
ta den violacion di e politica y 
esaki ta nifica cu e persona aki 
lo bay otro perfilnan y sigui 
plama su ideologia misogeno. 
Mi no ta kere cu politica/re- 
porta of tin mas revision riba 
contenido ta e solucion.” 


Bejar a testigua dilanti un 
subcomite di Senado riba 
diamars tocante rednan social 
y e crisis di salud mental den 
hobennan, sperando cu lo 


por trece mas bista riba con 
ehecutivonan di Meta, in- 
cluyendo Zuckerberg, tabata 
al tanto di e daño cu Insta- 
gram tabata causando pero a 
scoge pa no haci cambionan 
necesario pa atende esaki. 


Segun Bejar, Meta mester 
cambia con nan ta maneha 
nan plataformanan cu un en- 
foke riba atende acoso, avan- 
cenan sexual no desea y otro 
mal experiencianan aunke e 
problemanan aki no ta den 
violacion directo di politican- 
an existente. Por ehempel, 
manda mensahenan vulgar 
na hobennan no ta necesari- 
amente kibra Instagram su 
reglanan, sinembargo Bejar 
ta conseha cu hobennan mes- 
ter por tin un manera di bisa 
e plataforma cu nan no kier 
ricibi e tipo di mensahenan 
aki. 

Campeonato Aruba Beach Tennis ta back cu mehoracion 


Asiento mehora den stadion, app mobil y mas 


E evento sumamente an- 
ticipa, Campeonato Aru- 
ba Open Beach Tennis, 
ta cla pa tuma lugar for 
di dia 12 te 19 di novem- 
ber na Bushiri Beach. E 
evento stima aki tin un 
posicion prominente den 
mundo di beach tennis 
desde su inicio na 2012, 
atrayendo 
hungadornan 
for di un cantidad impre- 
sionante di 40 pais. 


Maske e torneo ta un exito 
anual, e organisadornan di e 
evento deportivo mayor aki 
no ta keda conforme y ta sigui 
pusha pa mehoracion tur aña. 
Hungador y bishitantenan e 
aña aki por spera mehoracion 
den asiento di stadion cual ta 
igual na eventonan deportivo 
nacional rond mundo. Tam- 
be ta lansando un app mo- 
bil nobo pa hungadornan di 
beach tennis y pa e bishitan- 
tenan, unda por haya acceso 
na tur loke e participantenan 
mester a traves di nan celu- 
lar. Esaki ta inclui e schedule, 
weganan riba e veld central, 
opcionnan di cuminda dis- 
ponibel y hopi mas. Tambe 
tin 
otro 
mehoracionnan 
tecnico manera pantayanan 
LED nobo cara pa LG Smith 
Boulevard. 


Aruba Open ta mustra inclu- 
sividad di e deporte, dunando 
bon bini na participantenan 
di tur nivel desde entusias- 
tanan amateur te profesion- 
alnan veterano. E torneo ta 
dura ocho dia y ta reintegra 


back riba e kalender ITF 
como un evento ITF BT400, 
permitiendo 
hungadornan 
profesional gana puntonan 
valioso di ranking. Anual- 
mente, mas cu 1,200 hunga- 
dor consistiendo di 700 par- 
ticipante internacional y 500 
hungador local tipicamente 
ta registra pa competi for di 
diferente lugar di mundo. 


E Campeonato di Aruba 
Open Beach Tennis ta un cu 
bo no por perde y ta un icono 
na Aruba, hisando e 
nivel di torneo di beach ten- 
nis internacional. 


Tur anochi lo tin entreteni- 
mento live, happy hours, 
cuminda y bar bon surti, 
tiendanan, tremendo 


weganan di pro beach ten- 
nis y hopi mas. Entrada ta 
GRATIS y full comunidad di 
Aruba ta keda invita. 


Pa mas informacion tocante e 
programa diario, bishita 
www.ArubaBeachTennisO- 
pen.com → Event Info → Pro- 
gram 
Aruba Open 2023 ta wordo 
patronisa pa Aruba Tourism 
Authority, Beach Tennis Aru- 
ba, Amstel Bright, 
CMB (Caribbean Mercan- 
tile Bank), Setra, Sexy brand, 
Aruba 
Airport 
Authority, 
Royal Aruba Aloe, Elite 
Productions, Intergrated Se- 
curity Services y Shark. The 
program for the Aruba Open 
Beach Tennis 


Tata di delantero di Liverpool Luis Diaz 
libera despues di secuestro na Colombia 


(AP) — Tata di delantero di 
Liverpool, Luis Diaz a re- 
cobra su libertad ayera for 
di miembronan di un grupo 
guerrilla cu a secuestr’e den 
nort di Colombia, segun go- 
bierno a anuncia, terminan- 
do un tormenta di 12 dia pa 
e famia. 


E secuestrio di Luis Manuel 
Diaz riba dia 28 di october na su 
pueblo natal di Barrancas rapi- 
damente a hala atencion interna- 
cional y a genera apelacion pa su 
libertad. Diadomingo, e hoben 
Diaz a suplica pa libertad di su 
tata despues di a anota pa Liv- 
erpool den un partido di futbol 
den Premier League, bistiendo 
un T-shirt bisando “Libertad pa 
Papa” den Spaño. 


E liberacion na man di Ehercito 
di Liberacion Nacional (ELN) – 
cu a referi na e secuestro como 
un eror – a keda anuncia pa un 


delegacion di gobierno cu actu- 
almente ta negociacion di paz cu 
e grupo guerrilla. 


Diaz tata, bistiendo un camisa 
berde y un pechi, a cuminda 
hende diahuebs mientras el a 
yega back na su pueblo den re- 
gion La Guajira, escolta pa auto- 
ridadnan. El a papia cu yen emo- 
cion cu su bisiñanan usando un 
megafono. 


Inicialmente no tabata cla ken a 
haci e secuestro. Pero gobierno 
di Colombia a anuncia siman 
pasa cu tabatin informacion cu 
ta un unidad di ELN a secuestra 
Diaz. ELN despues a reconoce e 
secuestro, bisando cu tabata un 
eror y cu liderazgo top di e gru- 
po a duna orden pa liberacion di 
Diaz. 


Un declaracion di ELN dia- 
domingo a bisa cu e liberacion 
planea tabata afecta pa des- 


plieguenan militar den nort di 
Colombia y cu no tabata por 
garantisa un liberacion safe bao 
e circunstancianan en cuestion. 
Ehercito Colombiano a bisa di- 
aluna cu tabata cambiando su 
posicion pa facilita e liberacion. 


Ambos mayor di e futblosita 
di Liverpool a keda secuestra 
pa hombernan arma riba mo- 
torcycle na un pompstation na 
Barrancas. Pero mama di e fut- 
bolista, Cilenis Marulanda a 
keda rescata pa polis algun ora 
despues, ora nan a pone blokeo 
rond di e pueblo di 40mil perso- 
na, cual ta cerca di frontera entre 
Colombia y Venezuela. 


Despues di e secuestro, a desple- 
ga forsanan special den e area pa 
busca pa tata di Diaz den un re- 
gion montañoso cu ta riba am- 
bos pais y ta cubri pa un boske 
di nubia. Polis tambe a ofrece 
un recompensa di $48mil pa in- 


formacion conduciendo na su 
paradero. 


Nacionnan Uni y Iglesia Catoli- 
co a yuda facilita e entrega, y nan 
representantenan a ricibi tata di 
Diaz ayera den area di Serrania 
del Perija, unda el a ricibi aten- 
cion medico primario. 


E delantero di 26 aña di edad ta 
un di e hungadornan mas talen- 
toso den team nacional Colom- 
biano. El a join Liverpool den 
un deal na balor di $67 miyon. 
E team a tweet cu tabata “en- 
canta cu e noticia” di liberacion 
di tata di Diaz. Diahuebs, e del- 


antero a hunga 81 minuut den e 
perdida 3-2 di Liverpool contra 
Toulouse algun ora despues cu a 
libera su tata. 


Oficina di Ombudsman di 
Colombia ta calcula cu entre 
januari 2022 y september 2023, 
gruponan arma a ehecuta 160 
secuestro y 121 liberacion. 


Despues di liberacion di tata di 
Diaz, delegacion di paz di gobi- 
erno a exigi den un declaracion 
pa ELN inmediatamente libera 
cualkier persona cu “ainda tin 
den captividad” y stop su prac- 
tica di secuestro. 

ACCION21 ta entrega iniciativa di ley pa modernisa 
ouderschapsverlof na Aruba 


Fraccion ACCION21 a en- 
trega un iniciativa di ley 
na Directie Wetgeving en 
Juridische Zaken (DWJZ) 
cual ta encera cambio den 
verlof di embaraso y verlof 
di mama. Un tema cu pa 
algun tempo caba ta den 
desaroyo relaciona cu ver- 
lof di paternidad na Aru- 
ba, y con su prolongacion 
por tin un efecto positivo 
p’e famianan Arubano. 
Parlamentario 
Miguel 
Mansur a extende un in- 
vitacion na tur fraccion 
y miembronan indepen- 
diente pa join e iniciativa 
aki. 


Na Hulanda den 2019, ver- 
lof di paternidad a conoce un 
prolongacion, cual a resona 
manera un tremendo noticia 
rond henter e pais. Aki na 
Aruba sinembargo esaki ta un 
tema cu ta basicamente negli- 
sha pa basta tempo. Famianan 
feliz y contento na Aruba ta 


un pilar importante pa loke ta 
e ciudadano y ta algo social- 
mente significante. Un famia 
feliz ta cuminsa na e periodo 
di embaraso y nacemento di e 
yiu, combina cu e proteccion, 
salud y bienestar di e mama y 
yiu. Cu e iniciativa di ley aki 
pa medio di ACCION21, e 
ciudadano por spera asina pa 
mehora calidad di bida di su 
yiunan y mayornan. Pa me- 
dio di esaki lo porfin brinda 
nan mas derecho durante 
nan periodo di verlof di em- 
baraso, verlof di nacemento y 
verlof di partner. 


Cambionan den ley 
E cambionan proponi den e 
iniciativa di ley aki ta encera 
prolongacion di verlof di 
mama for di 12 pa 16 siman, 
comparabel cu Hulanda y is- 
lanan BES. E periodo di no- 
tificacion cu empleado em- 
barasa mester notifica nan 
dunado di trabao ora nan kier 
tuma verlof di embaraso ta 


bira mas cortico, pa seis si- 
man compara cu e actual dos 
luna. Na Hulanda y BES e ta 
tres siman. 


Den caso di hospitalisacion 
di e baby durante periodo di 
verlof di mama, e dianan hos- 
pitalisa no ta conta manera 
dianan di verlof di mama. Si e 
mama fayece, e dianan di ver- 
lof di mama ta pasa na e part- 
ner, esposo, pareha registra, 
of persona cu mama tabata 
bibando cu y cual a reconoce 
e baby. 


Esaki ta un innovacion cu 
Aruba lo ta e prome den Re- 
ino pa introduci. Verlof di 
tata of partner ta cambia pa 
medio di aumenta verlof di 
dos dia pa cinco dia, y awor 
ta aplica tambe na pareha 
registra y persona cu ta biba 
hunto cu e mama of persona 
cu ta reconoce e baby. Verlof 
di tata of partner awor ta in- 
clui tambe e derecho pa tuma 
verlof di cinco siman total. E 
cinco simannan aki mester 
wordo tuma dentro di seis 
luna despues di e nacemento 
di e baby. E dunado di trabao 
no mester paga mas, e tata ta 
ricibi 70% di su salario for di 
SVb. 


Aruba no por keda atras! 
E posicion di Aruba manera 
un pais autonomo, y como 
un di e prome den Reino 
Hulandes cu a declara su mes 
autonomo, ta asina pasobra 
nos pais semper tabata uno cu 


tabata avansa y bay dilanti den 
progreso. Pa ACCION21, ta 
importante pa e ciudadano di 
Aruba sigui mehora su mes 
constantemente, y sigui avan- 
sa pa e bienestar di su pais, su 
comunidad en general, y tur 
individuo cu ta biba riba e isla 
aki. Ora ta toca ouderschaps- 
verlof, Aruba ainda ta hopi 
atras riba e parti aki. Esaki ta 
conta tambe pa loke ta e tema 
di verlof di embaraso, ver- 
lof di nacemento y verlof di 
partner. Como pais autono- 
mo den Reino, Aruba no por 
permiti su mes pa no ofrece 
na su poblacion e derechonan 
aki den linea cu otro partinan 
di Reino y paisnan avansa. 


Miho union entre mayor y 
yiu 
Estudionan haci ta revela 
cu un verlof di nacemento 
mas largo ta contribui na un 
miho union entre mayor y 
yiu. Otro investigacionnan ta 
mustra cu mayornan y part- 
ner cu tuma verlof inmediato 
despues di nacemento di nan 
yiu, generalmente ta mas en- 
volvi den cria nan yiu durante 
nan bida. Tambe, pa e mayor- 
nan y partner mes tin efecto 
positivo. Mayornan cu ta mas 
envolvi cu nan yiunan ta gen- 
eralmente mas feliz y saluda- 
bel. Un verlof di cuido di yiu 
mas amplio ta expande tambe 
e oportunidadnan di hende 
muhe den mercado laboral, 
ya cu tin menos diferencia 
den duracion di verlof entre 
ambos mayor. ACCION21 


su propuesta di ley actual ta 
duna e asunto aki un forma 
mas stabiel. 


Tambe e propuesta di ley ta 
contribui na e desaroyo di 
un balans den reparticion di 
trabao y tarea di cuido entre 
partnernan den e cas. Segun 
e tarea di cuido, ta reparti 
mas igualmente entre e part- 
ner, ta crea mas espacio pa 
hende muhe, cu awor ainda 
ta carga mayoria di e tarea di 
cuido di su yiunan y cas riba 
nan mes. Si e partner, cu na 
mayoria di biaha ta hende 
homber, ta participa mas den 
e cuido, esaki ta stimula nan 
conexion cu e yiu. Sociaal 
Economische Raad van Aru- 
ba (SER) a publica un rap- 
port na fin di 2022 tocante 
e expansion di verlof di tata. 
SER ta opina cu e marco le- 
gal actual ta ofrece poco dia 
di verlof pa tata. Actualmente 
e tata tin dos dia di verlof, y 
SER ta boga pa amplia esa- 
ki, concluyendo cu esaki lo 
trece beneficio pa e mama, 
tata y yiunan. Na Aruba ac- 
tualmente no tin un verlof di 
nacemento amplio pa partner 
na nacemento di e yiu, verlof 
di embaraso y nacemento ta 
hopi limita. No tin un verlof 
amplio pa persona cu tin mas 
cu un yiu tampoco. 


ACCION21 ta para tras di e 
hecho cu a yega ora pa bin un 
cambio den e parti aki awor, 
na bienestar di tur ciudadano 
di Pais Aruba. 

Resultado Sorteo 
9 november 2023 


Cadena Alexander Lottery ta presenta resultado di weganan di suerte 


merdia 


7 



7764 


Sorteo # 4089 


Sorteo # 963 


Scorpio 


X2 


189 


Sorteo # 4089 


Sorteo # 2145 


6095 


4425 


Sorteo # 4089 


0437 


5136 


X2 


8406 


Letter 


0 
0 
0 
0 


0 
5 


104 


0 
0 
0 
0 
0 





x match 4 
63.000,- 


Proximo Jackpot 


Sorteo # 


Sorteo # 6295 


Sorteo # 


x afl 8,00 


Mega Ball: 


Proximo Jackpot 


450.000,- 


x match 4 


1864 


Sorteo # 5895 


Sorteo # 825 


x afl. 500,00 


x afl.15,00 
x afl 50.00 


Scorpio 


X2 


195 


x Jackpot 


Sorteo # 8092 
Sorteo # 


Sorteo # 1841 


2485 


4168 


Sorteo # 7136 


6340 


x Jackpot 


x match 4 
x afl. 12,00 


Joker 


6659 
1.900.000,- 


x Jackpot 
x match 4+ 


Proximo Jackpot 


X2 
19-21-22-23-28 


0375 


Afl. 610.000,- 


anochi 


diario 
Korsou 
super4 
flamingo 


5133 
2141 
6365 
9161 
8892 
1386 
super5 
4104 
0565 
2740 
48281 
6211 


sorteo/servicio 


UNESCO-Aruba ta presenta Exposicion di 
Taray na Archivo Nacional Aruba (ANA) 


Den cuadro di e Tratado 
2003 di UNESCO pa Sal- 
vaguardia Herencia Cul- 
tural Intangibel mundial- 
mente, UNESCO-Aruba 
ta presenta un exposicion 
riba e topico di ‘traha- 
mento di taray’ y ‘tira- 
mento di taray’. 


A realisa e exposicion den 
colaboracion cu UNOCA 
y ANA cu e ayudo di famia 
di sr. Federico Soto (dfm), 
kende tabata un di e ultimo 
trahadonan di taray na Aruba. 
Tambe a ricibi cooperacion 
di Edward Dirksz, kende ta 
un tirado di taray y di Marco 
Christiaans, kende a skirbi e 
buki ‘Perseverancia’. 


Meta di e exposicion aki ta 


pa mustra e cantidad di as- 
pectonan cu mester tene 
cuenta cune, na momento cu 
e comunidad di Aruba ta bay 
nombra un elemento como 
parti di nos Herencia Cultur- 
al Intangibel. Un elemento ta 
loke nos ta considera como 


un ehempel di loke nos a 
hereda di nos antepasadonan. 
E ta algo cu a keda transmiti 
di generacion pa generacion 
y cu ainda nos mes hende- 
nan ta mantene ‘bibo’, esta 
cu ainda tin hende ta practica 
loke cu nan a siña di nan tata/ 
mama, welo/a, omo, tanta of 
otro famia of conocinan. 


Patrimonio Cultural Intan- 
gibel, manera e ta defini den 
e Convenio, ta manifesta su 
mes particularmente den e 
siguiente cinco areanan: 
Tradicion y expresion oral, 
incluyendo idioma como ve- 
hiculo di patrimonio cultural 
intangibel; 
Arte di tarima, artesania y 
foklore; 
Custumber social, ritual y ac- 


tividadnan festivo; 
Conocemento y custumber 
relaciona cu naturalesa y uni- 
verso; 
Tecnica di ofishi artesanal y 
tradicional. 


Banda di e artefacto y her- 
mentnan cu ta forma parti di 
trahamento di taray, UNES- 
CO ta pone atencion tambe 
na e idioma cu ta carga un 
elemento. Pa e motibo aki a 
invita sr. Marco Christiaans 
pa duna un presentacion riba 
diferente palabra y expre- 
sion cu ta forma un lenguahe 
tipico di piscadonan na Aruba 
den nos idioma Papiamento. 
Ta bon pa tene cuenta cu e 
rikesa di nos idioma. Den e 
caso aki nos tin diferente for- 
ma pa indica Herencia Cul- 
tural Intangibel. 


E prome ta deriva di e indi- 
cacion di Ingles; Intangible 
Cultural Heritage. E di dos ta 
deriva di e indicacion den idi- 
oma Spaño esta: Patrimonio 
Cultural Intangibel. Y den 
Caribe Hulandes na Papia- 
mento, nos ta uza pa e palabra 
intangible/intangibel tambe 
e palabra ‘inmaterial’ deriva 
for di idioma Hulandes, cu 
ta uza Immaterieel Erfgoed. 
Asina nos ta uza tambe Her- 
encia Cultural Inmaterial of 
Patrimonio Cultural Inmate- 
rial. Tur cuater ta referi na e 
mesun definicion den e con- 
venio di 2003 di UNESCO. 


E exposicion na ANA lo ta 
habri te cu final di november 
2023, for di 8:00 am pa 11:45 
am y despues di merdia for di 
01:15 pm te cu 4:00 pm, en- 
trada ta gratis. 

San Nicolas 
Oranjestad 


Dokter na warda 


Botica na warda 


Hospital 
7:00 pm / 10:00 pm 
Imsan 
24 ora 


EMERGENCIA 
911 


POLIS 
Oranjestad 
100 
San Nicolas 
104 
Santa Cruz 
105 
Noord 
107 
Tip Line 
11141 
Brandweer 
115 
Ambulance 
911 
Hospital 
527-4000 
Imsan 
524-8833 
Warda Costa 
913 
Seguridad Nacional 11911 
Cruz Cora 
582-2219 


BOTICA 


Aloe 
584-4606 
4 Centro Medico 584-5794 
Central 
585-1965 
Dakota 
588-7364 
Del Pueblo 
582-1253 
Eagle 
587-9011 
Kibrahacha 
583-4908 
Maria 
585-8145 
Di Servicio Noord 586-4606 
Oduber 
582-1780 
Paradera 
588-6638 
San Lucas 
584-5119 
San Nicolas 
584-5712 
Santa Anna 
586-8181 
Santa Cruz 
585-8028 
Sero Preto 
584-4833 
Trupial 
583-8560 


UTILIDAD 
Setar 
117 
Web 
525-4600 
Elmar 
523-7147 


FUNERARIA 
Aurora 
588-6699 
Royal Funeral H. 586-4444 
Ad Patres 
584-2299 
Olive Tree 
584-8888 


Servicio di Taxi 


Aruba Transfer Tour & 
Taxi C.A. 
Tel: 582 2116 /582 2010 


Taxi Adres Services (24h) 
Tel. 587 5900 


A1 Taxi Services Aruba 
Tel: 587-8850 
Tel: 280-2828 
Whatsapp: 592-7024 


Cas Di Cultura 
Vondellaan 2 Aruba 
297-582-1010 
F A D A 
Campanastraat 5 Aruba 
297-583-2999 
297-583-9610 
F A V I 
Primavera 233 Aruba 
297-582-5051 
297-582-5222 
F E P O 
Engelandstraat 15 Aruba 
297-583-1016 
297-583-6607 


Fundacion Contra 
Violencia Relacional 
Tel: 583-5400 
Fundacion Autismo 
Aruba 
Irenestraat 21 Aruba 
297-588-1179 


Fundacion Pa Nos 
Muchanan 
Cumana 2 Aruba 
297-583-4247 


Fundacion Tel Pa 
Hubentud 
Wilhelminastraat 19 
Aruba 
297-588-6138 
Koningin Wilhelmina 
Fonds 
Spinozastraat 9 Aruba 
297-582-0412 


Mary Joan Foundation 
Sabana Blanco 8 Aruba 
297-588-9999 
Rode Kruis Aruba 
Pedro Gallegostraat 14 
Tel.297-582-2219 
Fax 588-3376 


Famia Planea (SBVO) 
Avenida Milio J Croes 17 
B Aruba 
297-588-9591 
www.famiaplanea.org 
famiaplanea@hotmail. 
com 


Stichting Fundacion 
Guia Mi 
George Madurostraat 34 
297-582-0088 


Y M C A 
Calbasstraat 1 Aruba 
297-582-3072 


AL-ANON group 
Sabana Liber #8, Noord 
(close to the hotels) 
Tel: 736-2952 or 
593-7081 


Oranjestad: 
Eagle 
Tel. 587 9011 


San Nicolas: 
San Lucas 
Tel. 584 5119 


TA BENDE 
Camisa, Carson, Short 
100% lino italy 
Koyari #22 (Sasaki) 
Tel. 592 5371 
_________________________ 


SERVICIO PUBLICO 
mi ta ofrece servicio pa haci 
reparacion di porta, ventana y 
hopi mas. Pa mas informacion 
Tel. 563 6762 
_________________________ 


SERVICIO PUBLICO 
Pa trabou di data-entry of 
update di bo administracion pls 
contact: 
Tel.568 2339 
_____________________________________ 


SERVICIO PUBLICO 
mi ta chapi, lanta sushi, corta 
mata, transporta frigidaire, was- 
machine biew, drecha cas, etc. 
Tel. 564 1979 
_______________________________________ 


SERVICIO PUBLICO 
Pa haci trabow di verf y chapi, 
tur mantencion di pafor di cas 
Yama y puntra pa benito na 
Tel.630 5185 
_________________________ 


TA BENDE 
Caha di orgel aña 1997, 
6 cylinder cu su loudspekers 
Fls.14.000 por yama 
Tel. 593 9614 
Mr. Loy Ras 749 2533 
___________________________ 


SERVICIO PUBLICO 
nos ta chapi, corta y planta 
mata, brinda tur servicio cu bo 
cura mester. Tira sushi afo, 
Tel. 738 1908 
________________________ 


SERVIO PUBLICO 
Ta ofrece pa verf y chapi cura 
bon prijs. nos ta hiba e sushi. 
Yama pa mas informacion na 
563 4828 / 5679610 
____________________________ 


SERVICIO PUBLICO 
mi ta ofrece pa cuido di mucha 
di dialuna pa diabierna y 
weekend. Pa informacion 
Tel. 558 7310 
_________________________ 


SERVICIO PUBLICO 
mi ta ofrece servicio di 
electricista en general corto 
circuito y mantencion 
Tel.566 5026 
_________________________ 


SERVICIO PUBLICO 
nos ta haci trabou di 
plomeria, electricidad, 
hardineria incluye hiba sushi 
Handy man. 
Tel.742 6250 
____________________________ 


SERVICIO PUBLICO 
masaje reductores, terapias 
para el dolor, terapia infraroja, 
kinesiotape, tratamiento faciales 
avicenastraat #18 local a 
Tel. 566 1412 /561 8520 
________________________ 


TA BUSCA 
trabou pa haci cas limpi, 
negoshi of oficina 
Tel.561 3910 
_________________________ 


SERVICIO PUBLICO 
Ta traha y renoba Cas 
drecha dak, ta basha vloer, 
pleister, verf cas, traha cura, 
pega mosaico 
Tel.563 4168 
____________________________ 


SERVICIO PUBLICO 
Sushi den cura pa solamente 
50,- pa buelta, nos ta lante 
lague limpi 
Call 592 5766 
__________________________ 


SERVICIO PUBLICO 
buscando auto pa huur y na bon 
prijs? yama nos 
Tel. 593 9953/ 593 8453 
____________________________ 


Sushi den cura? 
Ta piki sushi cu pick-up 
grandi pa Afl 75,= pa buelta. 
Yama nos na 
561 4297 of 561 5179 
__________________________ 


a v i s o @ b o n d i a . c o m 


SERVICIO PUBLICO 
Limpiesa pa cas y auto 
Presure wash cura di cas 
Laba muebles, laba tapijt 
laba vloer 
Tel. 593 9464 
________________________ 


SERVICIO 
reforsamo papiamento-españo, 
of españo pa papiamento pa 
hende mayor y mucha 
Tel. 563 4641 
___________________________ 


TA BENDE 
Piano (no electric), cama di 
1 persona, set di sala, vario 
schilderij. Pone bo prijs 
Cell 594 3154 
_________________________ 


Pronostico 
di tempo 


TA HASI 
Trabou di Pleister 14fl mts2, 
Pintura, Patios y Bloki 
Tel : 6302305 


_____________________________________ 


Tempo: 
Parcialmente nubia cu un 
awasero pasahero. 
Temperatura maximo 32 gra- 
do Celsius. 
Temperatura minimo 27 gra- 
do Celsius. 
Indice di calor (heat index) 
den y rond di oranan di mer- 
dia: 33 pa 40 grado Celsius. 
UV index: 9 
Bahada di solo: 6:11pm. 
Subida di solo: 6:36am. 
Biento: 
Modera for di direccion gen- 
eralmente oost; forsa 3 te 


4 (12 te 30 km/ora, 7 te 16 
nudo). 
Durante dia basta fuerte te 
posiblemente fuerte den raf- 
aga; forsa 5 te 6 (31 te 50 km/ 
ora, 17 te 27 nudo). 
Situacion general di tem- 
po: 
Extension di e area di presion 
halto riba Atlantico lo domi- 
na e weer den region, man- 
teniendo esaki por lo general 
seco. Sinembargo, humedad 
den nivelnan mas abou lo 
wordo transporta cu e biento 
y por produci localmente un 
awasero pasahero. 


Condicion maritimo/ es- 
tado di lama: 
Na partinan proteje di costa: 
keto, rond di 1 pia. 
Na partinan zuid: trankil te 
modera, entre 2 pa 3 pia. 
Na partinan oost te noord- 
west di costa: generalmente 
modera cu olanan entre 4 pa 
6, localmente 7 pia. 

Diabierna 10 november 2023 obituArio 


Lagrima y flornan por seca, 
su recuerdonan y tur loke el 
a haci y significa pa nos lo 
keda graba pa semper den nos 
mente y curazon. “Cerca Dios 
mi alma ta na paz, ta di dj’E mi 
Salbacion ta bini” 
Salmo 62:1 


Cu inmenso dolor na nos 
curason, pero agradecido pa 
tur loke el a significa pa nos, 
nos ta anuncia fayecimento 
inespera di nos ser stima, Tata, 
Welo y Ruman 
Andres Figaroa 
Cariñosamente yama “Dede” of “Modechi” 
* 10 November 1952 - † 31 October 2023 


Mayornan den felis memoria: 
† Leonardo y † Johanna Figaroa-Tromp 
Yiunan stima: Angelo Figaroa y esposa Cathleen 
Elvis Figaroa y esposa Carolina 


Nieto y Nietanan stima: Caithlin, Nathan, Ethan, Ransell y 
Thalia 


Rumannan: Frances y Roy Abdoelrahman-Figaroa 
Mateo y Olivia Figaroa-Jacobs 
Louis y Ludwina Figaroa-Laclé 
Rosa de Lima Figaroa 
Martin y Ita Figaroa-Laclé 
Hose y Detty Figaroa-Lew 
† Sixta y †Ruben Henriquez-Figaroa 
† Theresita y Mirto Trimon-Figaroa 
Lourdes Figaroa 
Buchi Figaroa 
Tutu Figaroa 


Sobrino-/sobrinanan: Georgino, Ghislaine y Ghisbert, 
Lisette, Lisandro, Lianne y Louingell, Tecla y Frans Haseth, 
Yelitza y Kenneth, Ahmed y Amidée, Zarina y Zuleima, 
Brian y Jaclyn, Chiquinquirá, Gracelène, Leonardo, Tara y 
Lee John. 


Mama di su jiunan: Diana van der Biezen 


Swa y cuñanan. 
Primo- y Primanan y demas famia na Hulanda, Corsow, 
Alemania, Suriname, Venezuela, Colombia y Merca. 
Demas famia: Figaroa, Van der Biezen, Duarte Lenis, 
Tromp, Jacobs, Abdoelrahman, Laclé, Haseth, Lew, 
Henriquez, Trimon, Escalona, Carrasquero, Farro, Frank, 
Thodé, Gil, Sapuana, Christiaans, Gonzalez, 
Franken, Pontilius, Britten, Flanegien, Wolff, Zara, 
Middendorp, Helder y Martina. 


Amigonan: Silo Tromp y Miguel Werleman. Grupo di Caha 
di Orgel, Ex-coleganan di WEB Aruba N.V., Amigonan 
di OPPA y e Grupo di La Roca y muy especial Ma y Pa na 
Hulanda. 
Su ayudantenan stima di Wonderpoli di Dr. Horacio Oduber 
Hospitaal. 


Su bon amiga: Olga Tromp. 
Encarecidamente ta pidi pa bin bisti cu colornan alegre. 


Condolencia na Aurora Funeral Home: diaranzon 8 di 
November 2023, di 7:00 PM. pa 9:00 PM. 
Acto di entiero y alabez condolencia lo tuma lugar na Misa 
Santa Anna na Noord, diabierna 10 di November 2023, di 
2:00 PM pa 4:00 PM. 
Si den nos tristeza nos por a lubida algun miembro di famia, 
nos ta pidi nos sincero disculpa. 


Despues di entiero no ta ricibi bishita di condolencia na cas. 


Laga tur loke ta spera mi ta bunita 
Laga tur locual cu mi encontra na 
caminda ta bunita 
Laga tur locual cu mi laga atras 
keda bunita y 
Laga esakinan termina den tur 
buniteza. 


Cu inmenso dolor na nos curason 
pero conforme cu boluntad di 
Dios 
nos ta participa fayecimento di: 


Bernardo Toppenberg 
Mihor conosi como Nino 
*27 Juni 1943 - †07 Nov 2023 


Nomber di su yiunan: 
Donald Toppenberg 
Egbert Toppenberg y Sra Astrid Toppenberg-Sapuana 


Nieto i nietanan: 
Gislaine Lampe 
Joshua Toppenberg 
D’Ocean Toppenberg 
Donalsito 


Su Compañera di bida: 
Sra Carmen 


Mayornan: 
†Bernardo Toppenberg y †Sra Victoria Toppenberg- 
Habibe 


Mama di su yiunan: 
Gertruda Corneilio 


Ruman nan: 
Donald Toppenberg y famia 
Richard Toppenberg 
†Hubert Toppenberg y famia 
Reina Diaz-Toppenberg y Esposo David Diaz y famia 
Gladys Celaire-Toppenberg y Esposo Eric Celaire y 
famia 
Ruben Toppenberg y Sra Ursula Toppenberg-Habibe y 
famia 
Sandro Toppenberg y Sra Yenny Toppenberg-Altagracia 
y famia 
Lisette Ruiz-Toppenberg y Esposo Jose Ruiz y famia 
Julisa Toppenberg y famia 


Subrina y subrino nan: 
†Eefje, Shahaira, Hendrik, Cherly, Laimbert, Alexander, 
Janine, Yuraney, Yerremy, Rubiella, Ruthsella, Lisa, 
Kimberly, Beverly, Yerely, Yeraimy, Reelison, Jayrone, 
Marshall, Asher 


Primo y Prima nan,Amigonan y conocirnan 


Demas Famia: Toppenberg, Habibe, Diaz, Celaire, 
Corneilio, Sapuana, Lampe, Altagracia, Spencer, Lake, 
Ruiz, Cortes, Tevreden, Rumnit, De Lanoy, Tromp, 
Weltevreden, Cardoze, Zeidan, Escalona 
Un danki na e staff completo di e Tehuis Betesda 


Acto di Entiero lo tuma lugar diasabra 11 November 
2023 pa 2or pa 4or di atardi na misa Fatima Dakota, 
despues ta sali pa Santana na Sabana Basora 


Despensanos si por a lubida algun familiar den nos 
tristsa cu perdida di Bernardo 


Dios ta amor y amor ta Dios. Maske mi no ta na e mundo 
aki, tur dia lo mi ta banda di boso Curazon. Mi por steuns di 
loke Señor ta hasi. 


A fayece cristianamente: 
Michaël Marcelo “Maiky” Croes 
*15-Januari-1948 - †04-November-2023 


Su esposa: 
†Tida Croes Croes 
Su yiunan: 
Maricella Croes 
Lindella Croes y Joseph Gomes Ferreira 
Su nieta stima: 
Thalía Jarzagaray 
Su bisanieto stima: Logan Lacle 
Mescos cu un yiu: Leonel Jarzagaray 
Su Rumanan: 
†Edi Croes 
Walty y Olivia Croes Ras y famia 
Nady y Francisca Croes Croes y famia 
Vda. Marjorie Vredebregt Croes y †Casper Vredebregt 
Lindo y Glenda Croes Bremer y famia 
Richard Croes y famia 
†Shon Neta Oduber Maduro y †Primi Oduber y famia 
†Susana de Vries Gutierez y †John de Vries y famia 
†Urbano y Poppy Maduro Quast 
†Maria Maduro 
†Frits y †Doris Maduro Croes y famia 
†Otilio y Candy Maduro Croes y famia 
Mario y Livia Maduro Feliciana y famia 
Su swa y cuñanan: 
† Jacintho “Chen”y †Rufina Croes Jansen y famia 
Chichi Croes Croes y Buchi Mimi Croes y famia 
Keta Werleman Croes y Catey Werleman y famia 
Edwin y Astrid Croes Tromp y famia 
Ninita Croes y famia 
Vdo. Gerichi y †Gladys Croes Henriquez y famia 
†Roberto y Chia Croes Croes y famia 
Lorenzo y Emely Croes Oduber y famia 
†Scorry y Ula Croes Martinez y famia 
Alex y Evelina Croes Tromp y famia 
Mercedes Samson Croes y Leo Samson y famia 


Primo y primanan, sobrino y sobrinanan, hijanan, amigonan 
y conocirnan 
Ayudante: Johana Mercado Camargo 
Team di Domino: 
Leo, Shontin, Louis, Marcell, Nady y Frank 
Team y amistades di HOH Dialyse Kliniek 
Team y amistades di Fundashon Nos Paraiso 


Demas Famia: Croes, Maduro, Berg, Bareño, Curiel, Ras, 
Oduber, de Vries, Quast, Feliciana, Bremer, Werleman, 
Samson, Jansen, Tromp, Henriquez, Martinez, Rasmijn, 
Koolman, Jarzagaray, Franken, Thiel, Gomes Ferreira, 
Krozendijk, Vrolijk, Hoeverts. 


Ta invita tur famia, amigo, bisiña y conocirnan pa asisti 
na e acto di despedida cu lo tuma lugar Diabierna 10 di 
November 2023, di 2’or pa 4’or di atardi na Aurora Funeral 
Home. 


Acto di cremashon lo tuma lugar den seno familiar. 


Nos ta lamenta cu despues di cremashon nos no por ricibi 
bishita di condolencia na cas. 


Nos kier pidi nos disculpa si nos a lubida un of otro famia 
den nos tristeza. 

“Señor ta mi wardador, mi’n tin falta di nada. 
Den Cunucu di yerba berde e ta ponemi sosega. 
E ta hibami na awa trankil, pami bolbe haña forsa”. 
Salmo 23 


Cu inmenso tristeza na nos curason, 
nos ta anuncia fayecimento di nos ser stima 
Casa, Mama, Wela, Ruman y Tanta 


Rufina Erasmus-Thiel 
Mihor conoci como: “Ina” of “Rufi” 
*23 november 1937 - †6 november 2023 


Na nomber di su: 
Esposo: 
Pablo “Buchi” Erasmus 


Yuinan: 
Arsenio Erasmus 
Felix & Milangela Erasmus-Vlaun 


Nietonan: 
Jerrick & Jerrel Erasmus 


Manera Nieta: 
Shully Felicia 


Rumannan: 
†Carmen Falconi-Thiel y famia 
Francisco “Chico” Thiel y famia 
†Bernadino “Didi” Thiel y famia 
†Juanita “Chichi” Werleman-Thiel y famia 
†Lucianita “Nini” Arends-Thiel y famia 
†Theofilo “Theofi” Thiel y famia 
Josefa “Chefa” Erasmus-Thiel y famia 
Rogelio “Rodger” Thiel y famia 
†Fabian Thiel y famia 
†Dominico “Shonco” Thiel y famia 


Ayudantenan: 
Judith Felicia 
Rumannan Testigonan di Jehova di Congregacion Pap- 
ilon 
Pablo & Erna Schönherr 


Swa y cuñanan, primo y primanan, ihanan, bisiñanan, 
Amigonan y Amistadesnan 


Demas Famia: Erasmus, Thiel, Vlaun, Pietersz, Falco- 
ni, Werleman, Arends, Tromp, Diaz, Hernandez, Ruiz, 
Kock, Limonier, Giel, Dirks, Hill 


Nos disculpa si den nos tristeza nos por a lubida un of 
otro famia. 


Oportunidad pa condolencia lo ta diasabra 11 novem- 
ber 2023 di 9 pa 11 am na Salon Macuarima y despues 
di esaki acto di despedida lo tuma lugar den seno fa- 
miliar. 


Ta lamenta cu despues di despedida 
nos no lo ricibi bishita di condolencia na cas. 


Mamá te fuiste y una parte nuestra se marchó contigo, 
quédate en nuestro recuerdos, donde nadie te toque... 
Porque jamás se va lo que queda dentro de El alma. 
Nos diste todo sin esperar nada a cambio, 
nos enseñaste el significado del amor incondicional, 
recordar tu risa siempre nos hará sonreír. Tus consejos 
nos guiarán siempre. 


Es un honor y un privilegio ser tu Familia, Te 
amaremos eternamente Con dolor en nuestros 
corazones, anunciamos el fallecimiento de: 


Sra. Yaneth de Jesus Lopez de 
Gutierrez 
Nombre de cariño “Marelbys” 
*14-11-1960 - †03-11-2023 


Padre: Alfonso López Puerta 
Madre: †Eugenia Junco Parra 


Esposo: Miguel Gutiérrez Pedroza 


Hijos: 
John Jairo Gutiérrez López 
Yacquelin I. Gutiérrez López 
Mairon F. Gutiérrez López 
Miguel A. Gutiérrez López 
Amanda Gutiérrez López 


Nietas: 
Jaleinis K. Gutierrez Llerena 
Milieny G. Gutierrez Lopez 
Saray L. Gutierrez Calle 
Salome Y. Gutierrez Lopez 


Hermanos: 
Armando Lopez y Familia 
Adolfredo Lopez y Familia 
Luz Marina Lopez y Familia 
Josegil Lopez y Familia 
Olivia Lopez y Familia 
Rosiris Solano y Familia 
Saturnino Solano y Familia 
Dervis Solano y Familia 
Oscar Solano y Familia 
Rosana Solano y Familia 
Doniris Solano y Familia 
Ingrid Solano y Familia 
Nelcy Solano y Familia 
†Erinerdo Lopez y Familia 
†Enrique Lopez y Familia 
†Aristidis Solano y Familia 


Demás familiares en Colombia y amigos. 


El acto de entiero será el Sabado 11 de noviembre del 
2023 en Aurora Funeral Home de 1 pm a las 4 pm, 
después saliendo para el cementero en Sabana Basora 


Lagrima y flornan por seca, su recuerdonan y tur 
loke el a haci y significa pa nos, lo keda graba pa 
semper den nos mente y curason. 
“Cerca Dios mi alma ta na paz, ta di DJ’E mi 
salbacion ta bin” 
Salmo 62:1 


Cu dolor na nos curason, nos ta participa 
fayecimento di nos ser stima: 


Yolanda Elizabeth Adelaida 
Boekhout 
Cariñosamente yama “Yoly” 
*12-11-1960 - †09-11-2023 


Acto di entiero lo wordo anuncia despues 


Tur cos aki na mundo tin su ora y su tempo, 
Ora pa nace y ora pa muri, ora pa yora y ora pa 
hari, Ora pa keda keto y ora pa papia, ora pa stima 
y ora pa odia, Ora pa guerra y ora pa paz” 
Predicador 3:1-2-4-7-8 


Cu dolor na nos curason, nos ta participa 
fayecimento di nos ser stima: 


Sra. Leenchi Sam 
*02-11-1957 - †01-11-2023 


Acto di despedida lo wordo anuncia despues 


